
Forord


De tre bind, som nu foreligger i serien "Vandringer på Rudolf Steiners vintervej", er skrevet som et forsøg på at se Rudolf Steiners omfattende meditationsskole i lys af en bevidsthed, som er vokset op i anden halvdel af det 20. århundrede.


Det er en bevidsthed som forsøger at se Steiners synspunkter og hans esoterik ud fra efterkrigstidens måde at tænke på. Men efterhånden som jeg arbejder mig ind i Steiners værk, bliver jeg mere og mere klar over relevansen af det, han foretager sig, og som i begyndelsen virkede fremmed på mig.


Som arbejdet med Steiner skrider frem, bliver jeg mere og mere klar over at arbejdet med hans tænkning og esoterik er en del af en erkendelsesmæssig kamp. Det er en kamp at tilegne sig en klarhed over og forståelse af, hvordan jeg står i forhold til den oversanselige verden generelt. Men det er også en kamp at lære at forholde sig til de mange skikkelser, der gennem arbejdet dukker op, dels som modstandere og hjælpere.


Allerede i første del dukker en oversanselig skikkelse op, som på meget kort tid begynder at læse de første udkast til disse bøger. Gennem ham bliver jeg klar over, at jeg må strukturere det jeg har lavet på en anden måde. Så går det op for mig at det jeg har skrevet har med det at gøre, som Steiner kalder michaelismen eller Michael-kampen.


Det er et arbejde, hvor det gælder at finde konstruktiv sammenhæng mellem tanken og følelsen. Det er ikke blot en biografisk skitse af en række begivenheder. Der er fra et tidspunkt en tendens til at stadigt flere skikkelser dukker op. De bliver en del af hverdagen og henvender sig til mig og kommer med praj om, hvad jeg kan gøre.


Fx er der en episode, hvor jeg ser en skikkelse som er eller har været i inkarnation, og hvis bøger jeg kort tid derefter ser i en boghandel. Sammen med denne forfatter ser jeg ind i de oversanselige områder, hvor skikkelsen kom fra og ser samtidig ind i en slags karmisk billede, hvor det går op for mig, at jeg er det man kalder karmisk forbundet med den bevægelse, som Steiner satte i gang og kaldte den antroposofiske bevægelse.


Det gjorde et vist indtryk på mig. På det tidspunkt tænkte jeg ikke på mig selv som en del af den antroposofiske bevægelse. Og jeg var heller ikke sikker på, om jeg var interesseret i at være det. Det kom langt senere, da jeg blev klar over, at den måde jeg oplevede solen på, når jeg mediterede og når jeg tænkte over mine meditative erfaringer, havde én vis lighed med det, Steiner sagde om solen i de gamle mysterier.


Så blev jeg klar over, at der var visse overensstemmelser mellem det jeg havde erfaret og det, jeg kunne læse ud af Steiners mange foredrag. Dette blev understøttet af, at jeg ved at studere et ægyptisk tempel, blev klar over, hvordan solen virkede i det af ægypternes oversanselige legemer, som Steiner kalder æterlegemet.


Senere så jeg en periode under mine morgenmeditationer ind i et oversanseligt ægyptisk tempel, hvor jeg så en meget mere omfattende solkult og hvordan, der her var tale om en egentlig indvielse, hvor solen i den grad forandrede disse ægypteres æterlegeme. Herved blev jeg klar over, at der over årtier skete noget lignende med mig. Derved blev ringen sluttet ved, at jeg igen mødte det oversanselige solvæsen jeg mødte, da jeg var færdig med gymnasiet.


Indimellem er jeg kommet til klarhed over min forbindelse med de asiatiske traditioner, både med deres gurugøgl, men også ved forskellige seriøse møder med forskellige skikkelser inden for rammerne af et buddhistisk tempel, da jeg over nogle år beskæftigede mig med den tibetanske buddhisme.


For mig har denne kamp været en kamp om at finde det oversanselige i mig selv og at acceptere det. Men det har også været en kamp, der har rettet sig mod Steiner selv, og navnlig hans såkaldte tilhængere, de såkaldte antroposoffer, som for mig at se fremstod som nogle, der havde drejet hans værk i en retning, som jeg ikke kunne finde mig til rette i. Det skete særligt efter at jeg begyndte at blive bekendt med den oversanselige verden.


Den tid hvor jeg begyndte at interessere mig for meditation, var en tid med hippiebevægelsen og en interesse for den spiritualitet, som kom fra østen. Der var i dette miljø også en tendens til at mene at euforiserende stoffer1 var en vej til det, Steiner kalder ”erkendelser af de højere verdener".


De euforiserende stoffer var meget interessante, men da jeg fik mine første erfaringer med den oversanselige verden, følte jeg at jeg så bag ved den psykedeliske religions facade. Der var den gang en tendens til at gøre LSD til en slags psykedelisk religion. Det gælder vel særlig Timothy Leary og i mindre grad guitaristen Jerry Garcia, som gik under navnet ”captain trips”. Det er vel noget i retning af kaptajnen for LSD-rejsen.


Oprindeligt interesserede jeg mig ikke for esoterik, men meditation. Efter at have mediteret i nogle år, blev jeg præsenteret for esoterik i form af Steiners meget omfattende lære, som jeg satte mig ind i. Der var også én i miljøet, der var tilhænger af rosenkreuzerismen. Det var en amerikansk bevægelse der hed ”AMORC”, som afveg fra den rosenkreuzerisme, som Steiner stod for.


Det miljø jeg kom ind i, var et blandet miljø, hvor hippiekulturen var blandet sammen med politik og en optagethed af bevidstheden som et magisk instrument. Men der var også mange bud på en erkendelsesteori i dette miljø, som trak på det 20 århundredes filosofier og psykologier. Det psykologiske spor indbefatter Carl Gustav Jungs (1975-1961) transpersonelle psykologi, som også indbefatter Roberto Assgioli (1888-1974), Stanislav Grof (1931-) og en række andre.


Videre var der antipsykiatrien med Ronald D. Laing (1927-1989), David Cooper (1931 – 1986) som markante repræsentanter. Jeg tror mange den gang stillede spørgsmål om begrebet ”det normale”. Begrebet ”det normale” inddrog også den franske filosof Michel Foucaults (1926-1986) i sine undersøgelser.


Jeg husker en gang, jeg var på højskole, og hvor vi skulle arbejde med skuespil og teater. I min gruppe bestemte vi os for at spille sindssyge eller gale personer. Det var meget interessant at i flere timer være en anden person. Det gav en indsigt i, hvordan man på mange måder vælger en identitet. Her gik det psykologiske, det socialpsykologiske og det esoteriske op i en ny og ja, en afklaret enhed.


Skuespil og eksperimentalt teater fremstod på dette korte højskoleophold, som en form for meditation over det sociale liv, hvor det meditative er en fordybelse i det sociale. Det rum der opstod, var på en del områder ikke blot et socialt rum, men også et oversanseligt. Det skærpede grænsen mellem det oversanselige og det sociale, men de to rum fremstod samtidig som to sider af samme sag.


Filosofferne jeg læste, var mange. Det ville blive en lang liste i en bibliografisk sektion. Og efterhånden kom jeg til at koncentrere mig om fænomenologi2. Rudolf Steiner var også fænomenolog. Det var vel en af årsagerne til, at jeg fik en interesse for fænomenologi. Men jeg havde også en god lærer, der var fænomenolog. Og fænomenologien var i sig selv en meget interessant beskæftigelse, og som førte i mange retninger. Den stillede bl. a. meget alvorlige spørgsmål om menneskets eksistens, spørgsmål som gik ud over den ramme, som videnskaben satte for sin virksomhed.


Mens jeg gik på gymnasiet var der opstået et filosofisk miljø ved Universitetet i Bergen, hvor jeg studerede filosofi, inden jeg tog til Danmark. Der kom også i denne periode en række, spændende filosofibøger, bl. a. på forlaget Pax. Det jeg mest her læste var filosoffer som Immanuel Kant (), Georg Wilhelm Friedrich Hegel, Edmund Husserl, Martin Heidegger.


Hertil kom Frankfurt-skolens kritiske teori med filosoffer som Theodor W. Adorno (1903-1969), Jürgen Habermas (1929-2026), psykologen Erich Fromm (1900-1980) psykologi, Herbert Marcuses (1898-1979) ”Det én-di-mensionale menneske” og fx Walter Benjamin (1892-1940). Det betød at jeg tog den kritiske bevidsthed til mig, som jeg også fandt i Rudolf Steiners foredrag og bøger.


Og hen ad vejen begyndte jeg at se med kritiske øjne på meget af det Steiner hævdede. Det satte en omfattende utilfredshed med Steiner i gang. Denne utilfredshed og den deraf følgende kritiske indstilling, har, modsat andres udsagn, haft en positiv virkning på mig. Det var spændende at leve i en modsætning til det Steiner siger om mange ting og med de erfaringer jeg over årene gjorde med det, jeg fandt vigtigst i Steiners omfattende esoterik.


Det som i perioder var en meget kritisk holdning til Steiner, kulminerede, da jeg begyndte at stille spørgsmål ved den måde Steiner konciperer Kristus på, og som jeg har forsøgt at gå i dybden med. Og efterhånden er jeg på en frugtbar måde kommet tættere på Steiner og hans værk. Det skyldes at jeg har lært at forstå ham i den oversanselige verdens lys, der også omfatter hans virke i efterlivet for en gruppe sjæle. Det er noget jeg berører i dette bind.


***


I dag søger mange en tilstand af resonans3, som det hedder hos sociologen Hartmut Rosa. Det er noget som sker af sig selv eller indfinder sig på forskellige måder gennem sport, samtale, æstetik eller mere eller mindre religiøse oplevelser. Det er kendetegnende for tilstanden ”resonans”, at det der sker, sker spontant.


Resonansoplevelsen adskiller sig derfor fra den esoteriske erfaring, den oversanselige erfaringsdannelse og meditationen. Det sker ved at det man gennem meditation oplever, ikke er helt spontant, men beror på en spontanitet forberedt gennem meditationen.


Ved at fordybe sig i meditation med udgangspunkt i Steiners anvisninger, får man en række resonansoplevelser, der ikke blot giver en subjektiv mening, men en erfaring med den oversanselige verden, som man kan diskutere og dele med andre.


Resonansoplevelserne får desuden en kontinuitet og varighed, når den er del af den esoteriske træningsproces. Varighed er en tidskategori, som adskiller sig fra begrebet tid, som blot er en rækkefølge af mere eller mindre tilfældige efter hinanden påfølgende hændelser.


På en måde kan man sige, at gennem det meditative liv lever man hele tiden i en tilstand af resonans, men som er en del af en kognitiv struktur og en sammenhængende varighed4, der giver livet mening ved at sætte det i en overordnet og selvoplevet sammenhæng. Denne varighed synes at mangle i begreber som angår et udvidet erfaringsbegreb, som i dag lægger sig op ad den oversanselige erfaringsdannelse og taler om oplevelser, som kommer af sig selv.


***


Meditation er hos Rudolf Steiner at træne bevidstheden eller sjælen til at danne forestillinger, som ikke er forankret i det ydre, det fysiske. Det er forestillinger der har deres oprindelse i den oversanselige verden. Den bliver man kendt med gennem den meditative proces. Det er derfor en del af opgaven at skelne fantasibillederne fra dem, der har deres oprindelse i den oversanselige verden.


Når de oversanselige billeder dukker op, må man lære at fastholde dem. De kan være ret uhåndterlige, fordi de har et liv, som går ud over grænsen for det, vi normalt er vant til at opleve. Vi lærer at håndtere dem, når vi får en inde stemning af ro i bevidstheden. Så bliver de til en slags sprog.


Når det sker, forandrer billederne karakter. De etablerer sig i bevidstheden derved. at de udvikler mere omfattende følelser, der dukker op i tilknytning til billederne. Man begynder at føle en følelsesmæssig rigdom i alt man møder. Derfor er det også bedst, at man lærer at udvide denne følsomhed og følelsesmæssige rigdom til sin hverdag.


Den nye verden hedder den oversanselige verden og det syn man anvender til at se i denne verden, hedder clairvoyance. For Steiner er det vigtigt, at den clairvoyante iagttagelse er saglig og objektiv. Den må ikke baseres på vage oplevelser, fornemmelser og følelser etc. Derfor udarbejder Steiner et system af virkelighedsniveauer, hvor det oversanselige syn udfolder sig.


Det viser hvordan mennesket er bygget op med ni oversanselige legemer. Det sker i bogen ”Teosofi”. Foruden menneskets forskellige auraer eller oversanselige legemer har Steiner en systematik, som viser hvordan mennesket har udviklet sig gennem historien eller gennem det, man efterhånden lærer at kende som verdens oversanselige historie.


Arbejdet med verdens oversanselige historie påbegyndes i den bog, hvor den første og store udgave af rosenkorsmeditationen findes. Den hedder "Videnskaben om det skjulte i omrids". Det er en svær bog, men en bog som er værd at læse, hvis man vil sætte sig ind i Steiner. Den beskriver verdensudviklingen i det Steiner kalder et omrids, det er verdensudviklingens grundlæggende træk. Senere bliver verdensudvikling, som også er menneskets bevidsthedsmæssige tilblivelseshistorie, udvidet. Den får også en større detaljerigdom i nogle af de mange foredrag, som Steiner holdt rundt omkring i Europa i begyndelsen af det 20. århundrede.


Det er vigtigt i rosenkorsmeditationen, at du udvikler din følelse for den verden der opstår i dig, når du mediterer. Det kan man gøre ved at lytte sig ind i meditationens tanker, stemninger og overraskende synsvinkler, som han lægger til grund for meditationen. Fx siger han: ”Planten følger vækstens rene love”.


Det er en måde at tænke på, som afviger fra den almindelige tænkning omkring planten. Og hvis du formår at opleve noget ved at tænke sådan, giver det de bedste resultater, hvis du fastholder det, du tænker, føler og oplever ved en sådan sætning.


Derved udvikler du en åbenhed for det, der lever oversanseligt i den ydre verden. Derfor er det vigtigt at lægge mærke til, hvordan Steiner i rosenkorsmeditationen stiller ting frem for det meditative blik. Det kan godt virke sært, at han tager planten så alvorligt og endog gør den til et ideal.


Det er også vigtigt at lære at lægge mærke til nye tanker, følelser og impulser, der er resultater af, at du er begyndt at meditere. For der sker meget. Og meditationen kræver al din opmærksomhed. Og får man ingen billeder, følelser, tanker etc., kan meditationen nemt blive en ørkenvandring.


Det ser man bl.a. hos den katolske nonne, Teresa Ávila, og mange andre. Steiner selv bruger udtrykket levende forestillinger om det, man skal lære at danne under meditationsprocessen. I rosenkorsmeditationen er det centrale anliggende at udvikle et nyt syn på forholdet mellem planten og mennesket.


Normalt når vi ser eller iagttager noget, har vi bagefter en slags forestillingsbillede af det, hvis det har gjort indtryk. Når man mediterer, sker der noget andet. Man skal forestille sig noget, som ikke findes. Et sort kors med syv strålende roser. Man kan selvfølgelig tegne billedet eller endog snedkerere sig et kors og regelmæssigt købe nogle roser i supermarkedet.


Det kan være en god metode til at gøre billedet af roserne mere levende. Jeg har selv gjort noget lignende. Tegnet et rosenkors efter Steiners anvisninger med farveblyanter. Det virkede aldeles udmærket i den indledende fase. Den opmærksomhed og koncentration det krævede, betød, at jeg begyndte at få egne billeder, tanker og ideer af min tegning. Jeg lavede tegningen flere gange, før jeg var tilfreds. Jeg fik allerede ved at tegne et indblik i, hvad meditationen handlede om.


Meningen med at meditere er at udvikle en bevidsthed der bærer sig selv. Det er ikke noget vi gør i hverdagen. Det kræver koncentration, vilje og udholdenhed. Det er lidt det samme der sker, når man tænker over noget. At ens tanker bærer sig selv og man kommer frem til en konklusion, som man derefter må efterprøve. I meditationen har man ikke det samme logiske skema for, om det man kommer frem til, er rigtigt.


Men hen ad vejen begynder de forskellige ting man oplever at ordne sig i et mønster, der har det meditative livs særegne logik. Meget af det der kan ske, har jeg ret indgående omtalt i de to første bind af serien "Vandringer på Rudolf Steiners vintervej".


En anden ting ved Steiners rosenkorsmeditation, er, den måde den er konstrueret på, hvor der er mange henvisninger til, hvad du skal tænke, samtidig som der er mange billeder. Og netop denne blanding af tanker, følelser og visualiseringer gør, at der udvikles en god balance mellem de tanker og de følelser, som er et godt middel til at kunne forholde sig til de oversanselige og grænseoversanselige erfaringer, som følger af meditationen.


Meditationen begynder side 199 i den danske udgave jeg har. Jeg tror det er den mest almindelige danske udgave. Den er oversat af Johannes Hohlenberg og udkommet på Antroposofisk forlag i København. Den udgave jeg har, er den anden fra 1975. Meditationen står i det kapitel der hedder ”Erkjendelsen af de høiere verdener (om indvielsen eller initiationen)”.


Jeg tænker det er vigtigt at man, når man påbegynder meditationen, læser teksten hos Steiner selv. Min gennemgang af den er mere stikordsmæssig og kan ikke leve op til den stemning og følelse, som ligger til grund for Steiners gennemgang.


Efterhånden vil man lægge mærke til, at man ved at bruge Steiner får med en stemning eller følelse, som er god. Steiner lægger også ofte vægt på at meditation er at udvikle en bestemt følelse eller følsomhed over for meditationen og verden omkring en.


Det er videre vigtigt at du, efter at have læst meditationen og praktiseret den nogle dage eller uger, genlæser meditationen samt det, Steiner siger om meditation og rosenkorsmeditationen. Her kommer han meget ind på vigtigheden af følelserne og at bevare den indre varme i det man foretager sig fra begyndelse til slut.


Her kommer han også ind på, at det er vigtigt at sammenfatte hele meditationen til et levende, varmt billede, at man forsøger at undgå indre og ydre forstyrrende elementer og at man bliver klar over, at det man forestiller sig, er noget, der ikke findes i den ydre verden.


Det er det, jeg har kaldt meditationens tolvte del, den moralske. Denne del tror jeg, at du hen ad vejen vil finde meget vigtig. Ja, af og til tænker jeg, at disse efterbemærkninger er vigtigere end de ydre tanker og ideer, som beskæftigelsen med meditationen også giver.


Det jeg gør, er, at lade meditationen munde ud i de ting, den moralske tolvte del taler om. At man lærer at etablere en god stemning, efter at visualiseringen af rosenkorset er færdig. Du kan også sætte dig ind i denne stemning, inden du går i gang med de tanker, følelser og billeder, som udgør grundstammen i meditationen.


Det man gør når man fordyber sig i det moralske, er at fordybe sig i de stemninger og følelser som Steiner forbinder med denne og andre meditationer, hvor man forsøger at sætte den sociale virkeligheds forstyrrende elementer i bero og deltage i det, der sker i denne stilhed.


Det er den samme metode han anvender alle steder, når man betragter verden moralsk. Bedst kendt er måske den moralske betragtning af farverne i GA 291, ”Farvernes væsen”, GA 291a, der hedder ”Farveerkendelse” og GA 243, der hedder ”Das Initiaten-Bewusstsein”. Men selvfølgelig er også hans filosofiske hovedværk, "Frihedens filosofi", her relevant.


Dette tredje bind af "Vandringer på Rudolf Steiners vintervej" er skrevet på en sådan måde, at jeg har forsøgt at integrere og referere til indholdet i de to forudgående bind. Det skulle derved være muligt at danne sig et omfattende billede af den ret omfattende esoteriske udvikling, jeg gennem de tre bind har rullet op og give læseren et godt billede af, hvad resultaterne er. Men det giver også et indblik i, hvilke spørgsmål der opstår, når man beskæftiger sig med Rudolf Steiners esoterik, filosofi og verdensanskuelser.


Det giver også en mulighed for at følge visse processer i detaljen, hvordan fx den centrale erfaring af solen og Kristus i bind 2 udvikler sig. Men også det spørgsmål, jeg stillede i bind 2 om Kristus-erkendelsen for os, der bevidst arbejder med Steiners esoterik, bliver delvist besvaret i bind 3.





1 Det var for min del stoffer som hash, marihuana og LSD.


2 Fænomenologi er en retning inden for moderne filosofi, grundlagt af Edmund Husserl. Ifølge Husserl er det filosofiens opgave at give en fordomsfri beskrivelse af det, som viser sig: fænomenerne .


En fænomenologisk undersøgelse af et emne er kendetegnet ved en nøje beskrivelse af de typiske måder, emnet kan fremtræde eller opfattes på. Undersøgelsen ser derimod bort fra de årsager, der kan ligge bag, og fænomenologien betjener sig ikke af årsagsforklaringer. Kilde: https://lex.dk/fænomenologi


3 Rosa resonans er Hartmut Rosas sociologiske begreb, der beskriver menneskets oplevelse af at være i dyb forbindelse og gensidig respons med verden omkring sig. Hvad er resonans?


Ifølge Hartmut Rosa opstår resonans, når vi bevæger os i takt med verdens svingninger og oplever, at noget "kalder på os", som vi svarer på med engagement og opmærksomhed. Det er en relationel oplevelse, hvor vi altid resonerer med noget eller nogen, fx naturen, kunst, musik, andre mennesker eller samfundsinstitutioner. Resonans giver liv, glæde og mening, og styrker følelsen af at høre til i verden. (Kilde: Bings Copilot).


4 Begrebet varighed stammer fra den franske filosof Henri Bergson 1859-1941.










Indledning




Hjertet og hjernen


I Goethes drama, Faust I, siger Mefistofeles eller djævlen til Faust: ”Blod er en ganske særegen saft”. Udsagnet falder i den anden af de to scener, der er lagt til Fausts studerekammer. Denne scene er en scene, hvor Faust laver en pagt med djævlen.


Hos Rudolf Steiner er det mindre dramatisk, når man vil påbegynde hans rosenkorsmeditationer. Steiners rosenkorsmeditation handler om at medvirke til at forandre blodets oversanselige struktur. Det sker i rosenkorsmeditationen ved at meditationen virker ind på en proces, som allerede er i gang, og som meditationen forstærker. På et tidspunkt bliver den mediterende sig bevidst om denne proces på forskellige måder. Denne proces kalder Steiner æteriseringen af blodet5.


På et tidspunkt i det meditative forløb begynder man at lægge mærke til to oversanselige bevægelser eller strømme, der dels foregår i os om dagen, dels om natten. Men det er ikke lige så ligetil at begribe de to strømme og gøre dem til en egentlig erfaring, til noget der giver en forståelse af og viden om de forskellige strømme, der strømmer rundt i auraen, når man mediterer.


Det er noget en del af dem, der mediterer ud fra Steiner, arbejder hårdt med. Det kræver at man får en forståelse af, at de koncentrationsøvelser, mantraer og imaginationer som Steiners meditationssystem består af, ikke blot er øvelser, mentale koncepter, visualiseringer etc., men at meditation er at aktualisere strømme der lever i de forskellige dele af auraen. På den måde bliver meditation mere at lade sig lede af det der sker, og følge det med opmærksomhed og indlevelse.


Da jeg en dag kiggede i mine bøger af Steiner, kiggede jeg også i de mange små hæfter som blev produceret af de antroposofiske selskaber i Norge og Danmark. Her fandt jeg en norsk udgave af et foredrag Steiner holdt 1. oktober 1911 i Berlin. Hæftet hedder ”Blodets eterisasjon” og på side 14 siger Steiner.


”Æteriseringen af blodet betyder, at de fineste fysiske blodkomponenter kontinuerligt omdannes til æterisk stof i de mindste mængder i menneskets vågne tilstand, startende fra hjertet, som er centrum for blodcirkulationen.


Fra hjertet til hovedet stiger en strøm af æteriseret blod op og leger rundt og oplyser pinealkirtlen. Disse hjerte-æteriske kræfter trænger ind i hjernen og stråler endda ud over hovedet (med tilstrækkelig styrke fremstår dette for det fantasifulde syn i hovedauraen som en glorie).


Det er kun gennem disse æteriske kræfter, at vi er i stand til at forestille os tanker, der ikke er helt forbundet med organismens egoistiske behov. Aristoteles6 havde stadig mistanke om dette. Siden Kristi blod blev udgydt på Golgata, har Kristus-kraften været i stand til at forene sig med denne æteriske strøm”. (Min oversættelse, NH).


Senere siger Steiner i samme foredrag, at der om natten går en anden strøm fra hjernen og ned til hjertet, og som kommer fra det oversanselige rum omkring os, dvs. fra kosmos. Denne strøm har moralsk karakter, modsat den opadgående strøm, som er af intellektuel art. Den nedadgående strøm viser vores moralske anlæg, som de fremtræder ud fra den oversanselige verdens perspektiv.


Disse to strømme mødes, når vi vågner og falder i søvn. Det er noget man kan se, og som jeg har talt om det senere ud fra min egen erfaring, kan dette møde have en virkning helt ind i hverdagen og i det der foregår i ens krop. Jf. s. 25 ff.


Når Steiner, som nævnt ovenover, taler om, at Kristuskraften har været i stand til at forene sig med den æteriske strøm, der går fra hjertet og op til pinealen, så betyder det, at Kristi blod og dets æteriske kraft virker ind på vores intellekt og gør det mere moralsk.


Det er en lang historie, som Steiner ofte kommer ind på i de foredrag, som omhandler den æteriske Kristus og hans virksomhed i mennesket. Det skete dels ved at vi som menneskehed fik et jeg. Det skete dels ved, at en såkaldt Sol-Elohim på et bestemt tidspunkt i historien ofrede sit eget jeg til menneskerne og dels ved, at vi senere fik tilgang til de moralske kræfter, der udgydes ud over jorden med Jesu død på korset.


Det er bl.a. dette jeg, som er en fase i menneskets udvikling, at Kristus virker ind i ved at virke ind i den strøm der går fra hjertet og op til pinealen. Denne strøm dannes af vores jeg eller åndelige jeg. ”Det åndelige jeg” er et begreb, som står meget centralt i hele Steiners forfatterskab.


I hjertet er der derfor to strømme der løber fra hjertet og til pinealen. Dels den intellektuelle der går fra hjertet til pinealkirtlen, dels den der kommer fra Kristus. Og foreningen af disse to æteriske strømme udgør mere overordnet set det der er hensigten med Steiners rosenkorsmeditation, æteriseringen af blodet.


Der er er også andre aspekter ved denne æterisering af blodet, som har med blomsterverdenen at gøre og det venøse blod, se bl.a. s. 44 ff. og s. 113 f. Det er grunden til at Steiners rosenkorsmeditation hele tiden modstiller planten og mennesket og gør planten til et symbol eller et sindbillede på det æteriserede blod.






Kristus-processen


Da jeg mødte skikkelsen på Solen, som jeg fortæller om i bind 2 af "Vandringer på Rudolf Steiners vintervej", var det vi talte om, ikke umiddelbart til at skabe orden i. Det krævede en lang udviklingsproces. Et afgørende stadium i denne proces var, at jeg senere, gennem at vågne om natten med en oversanselig bevidsthed, begyndte at blive klar over, at den sol jeg så om natten viste mig, hvordan Kristus oversanseligt set nærmede sig menneskeheden.


Det var en proces der stod på i mange år, hvor jeg vågent levede uden for legemet om natten og fik et indblik i noget af esoterisk art, der uddybede den erfaring med solen, som jeg havde da jeg røg ud i planetverdenen og blev draget ud mod solen. Det var en del af denne proces, at jeg senere lærte den ægyptiske solkultur at kende.


Det skete dels ved at jeg under et besøg i et ægyptisk tempel lærte visse teknikker at kende, som blev brugt til at forvandle disse ægypteres æterlegemer. Her var solen en slags ideal for, hvordan et æterlegeme skal se ud i ægypternes optik. Senere så jeg under en af mine morgenmeditationer ind i en ægyptisk solindvielse. Alle disse ting er beskrevet i bind 2 af "Vandringer på Rudolf Steiners vintervej".


At jeg så ind i hvordan Kristus nærmede sig jorden, var noget jeg dengang kun kunne gøre om natten. Jeg så her også det nære forhold der i fremtiden vil kunne blive knyttet mellem Kristus og menneskeheden. Dette var noget jeg kun svært kunne danne mig klare tanker om i løbet af dagen.


Det er sådan når man lærer den oversanselige verden at kende, at natten og kroppens søvn er et sted, hvor man får et overblik over sit liv. Men natten udgør også det bevidsthedsrum, hvor man nemmest kan have en dialog med de oversanselige væsner, der virker i auraen og fungerer som en slags vejledere.


At lære disse ting var en del af en på mange måder relativt kaotisk proces. Gennem denne proces blev jeg hvirvlet ind i en række oversanselige fænomener, som jeg måtte lære at forholde mig til. Det er det, der lidt sammenfattende sker i bind 1 og 2 af serien "Vandringer på Rudolf Steiners vintervej".


Fordi Kristus stiller sig foran os på en sådan måde, at vi kun kan forholde os til ham ud fra vores fri vilje, blev jeg en morgen i december 2024 henvist til en udstråling, der viste hen til, hvad jeg kunne bruge Steiners bog "Frihedens filosofi" til.


Denne morgen, hvor min morgenmeditation blev forstyrret af et voldsomt lys, blev jeg inviteret til selv at studere Steiner på ny, særlig med henblik på spørgsmålet om den frihed Kristus ”kræver”, og som Steiner også taler om i det norske hæfte eller i bogen „Den æteriske Kristendom og menneskehedens åndelige ledelse”, GA 130. Foredraget fra 1. oktober 1911 er det fjerde foredrag.


Man kan måske, for at gøre tingene praktiske, sige, at jeg i de to første bind har valgt at se min proces i lys af den opadgående strøm, som er en slags intellektuel type erfaringsdannelse. Det slog mig allerede den gang jeg begyndte at meditere ud fra Steiner, at denne strøm, som Steiner omtaler, havde en meget intellektuel karakter.


Det betød at jeg fra begyndelsen af så Steiner som en meget intellektbetonet ånd. Men denne intellektualitet er af den grund ikke i sig selv direkte umoralsk. Det var mere sådan jeg mødte Steiner i de norske Steiner-kredse, hvor man ikke mediterede ret meget.


Mit første møde med strømmen udefra om natten, var, da jeg vågnede i den en morgen. Den stod så at sige ved siden af mig. Jeg så at min kæreste lå og sov, men jeg så også noget mere. Jeg så hendes aura, mens hun sov. Tidligere havde jeg kun set hendes aura ved indsovningen, hvor jeg så hendes aura samle sig uden for kroppen og drage ind i natteuniverset.


Denne erfaring, hvor jeg mere så ind i auraens vej fra den oversanselige verden ind i kroppen og den vågne tilstand, kom til at danne grundlaget for den serie af blogs, som jeg begyndte at lave i 2013. Disse blogs lagde netop ud med en analyse af min kærestes aura om natten og om morgenen, et tema jeg ofte er kommet ind på i denne serie af blogs.


Jeg oplever det mest som om jeg har levet i de to strømme fra hjertet, som separate virkeligheder. Og da jeg påbegyndte bind 3, anstrengte jeg mig meget for at forene de to strømme: Den intellektuelle fra hjertet til pinealen, og den Steiner ser som udtryk for, at Kristus i stadig højere grad er ved at forene sig med menneskets intelligens.


Dette var blevet tydeligt da jeg begyndte på bind 3. Jeg havde allerede fra begyndelsen lagt en plan for dette bind, som jeg fandt logisk. Den plan blev det ikke muligt at følge, fordi rosenkorsmeditationen de sidste år virkede i en anden retning. Denne nye retning på mine rosenkorsmeditationer tog fart omtrent samtidig med, at jeg begyndte at skrive på bind 3 i 2024. Det betød også at den clairvoyante side af min bevidsthed fik en mere udvidet form.


Det var ikke medkalkuleret i den plan jeg havde lagt. Efterhånden som det ene kapitel blev færdigt, kom der forstyrrende elementer ind ved opvågningen om morgenen. De havde en anden karakter end det jeg havde iagttaget i 2013 hos min kæreste.


Den fik en mere energetisk karakter, mens hendes opvågning den gang havde været meget harmonisk og reguleret af det, hun var optaget af om dagen. Sådan var min aura også den gang. Men nu kom det energetiske mere ind. Jeg begyndte at se mig selv mere udefra, fra et perspektiv hvor jeg stadig mere blev forenet med noget som tidligere havde været fremmed for mig.


Det nye opstod ikke af sig selv. Det var et resultat af mange års beskæftigelse med Steiners såkaldte hovedøvelse7. Det er en række af meditationer, jeg har gjort om aftenen og morgenen i årtier sammen med Steiners rosenkorsmeditation, som jeg har lavet midt på dagen.


Men ikke blot blev de forskellige dele af min hovedøvelse påvirket. Der skete også noget i min daglige rosenkorsmeditation. Det var ikke voldsomme ting, store visioner og sådanne ting. Det var mere banale ting, hvor en sætning i den lange meditationstekst stod tydeligere frem end normalt, og hvor mit astrallegeme kom mig til hjælp ved at mærke de strømme, meditationen satte i gang i området omkring lænden.


Mit grundlæggende problem gennem hele processen, hvor livtaget med Steiner kom til at stå i centrum, var, at jeg havde svært ved at finde overensstemmelser mellem de mange oversanselige erfaringer jeg gjorde over årene, og det, Steiner sagde og tænkte.


Jeg kunne da udviklingen af clairvoyance begyndte, se, at mine erfaringer var en slags clairvoyance og mange gange ret avancerede former for clairvoyance. Men de erfaringer jeg gjorde i den oversanselige erfaringsform, tilfredsstillede mig ikke set i lys af de perspektiver, som jeg fandt hos Steiner.


Jeg stillede nok store krav til mig selv og til den måde, den clairvoyante erfaring kunne integreres i hverdagen på. Hos Steiner gjaldt det mere, at åndsvidenskaben både skulle blive videnskab og praktisk erfaringsdannelse. Jeg følte ofte i den indledende periode, at der var noget i den clairvoyante erfaring, som jeg ville have bragt på plads, før jeg syntes jeg kunne komme videre på en tilfredsstillende måde.


Derfor syntes jeg, at jeg var nødt til at skrive tusind sider af kritisk erfaringsdannelse, før jeg kunne se på de erfaringer, jeg havde gjort som lødige. Og der kom et skred i processen, da jeg begyndte at tage fat på bd. 3, inden jeg i 2024 tog til Maryland og Washington DC i USA på sommerferie.


Samtidig begyndte jeg at læse en anden type af Steiners bøger. Det var bøger om hans erfaringer med kunst, hans farvelære, hans forhold til musik, og mest af alt, bøger om eurytmi. Det sidste var en følge af, at min kæreste var begyndt at uddanne sig til eurytmist.


Jeg havde i mange år været optaget af eurytmi. Og hendes uddannelse gav mig en impuls til at følge med i det hun lavede. Senere læste jeg også de få bøger Steiner har lavet omkring emnet. Eurytmien er hos Steiner mere en slags mesterlære end en intellektuel formidling.


Man lærer eurytmi ved at træne bestemte færdigheder, måder at bevæge sig og gå på, fx den såkaldte tredelte gang. Det er ret anstrengende og aktiverer en række små og ofte ubrugte muskler i kroppen. Man lærer videre at indtage bestemte stillinger, de såkaldte gebærder. Men det kræver også opmærksomhed på, hvordan kroppen indgår i et samarbejde med de oversanselige legemer, dvs. auraens forskellige bestanddele. På et mere overordnet plan er eurytmien sat i verden for at hjælpe det moderne menneske gennem planetsfærerne i efterlivet8.


I Steiners tale om farver, eurytmi og musik følte jeg mig i stand til at kunne følge Steiner og stille mig ved siden af ham. Han er fx ikke voldsomt vidende om musik. Samtidig begyndte jeg at se, at der muligvis var en mulighed for at lære andre det jeg havde erfaret, selv om det ikke var ”perfect”.


Nej, jeg er ikke perfektionist. Jeg er snarere det modsatte, sjusket og gider ofte ikke at gøre det jeg laver, perfekt. Det har aldrig tilfredsstillet mig. Når jeg har hovedtrækkene i det jeg skriver og taler om, er jeg for det meste tilfreds. Sådan har det været fra 8. klasse af.


I denne proces begynder Steiner mere at dukke op i det synlige, oversanselige rum. Jeg tænkte, at når Steiner dukkede op, var det fordi vi var ved at komme tættere på hinanden. Jeg var selv ved at gøre nogle erfaringer om de to strømme, som jeg også kommer til at omtale i den videre fremstilling.





Æteriseringen af blodet – egne erfaringer


Jeg havde i mange år lagt mærke til, at når min kvinde falder i søvn om aftenen og midt på dagen, dannes der omkring hendes hoved, lidt bag ved og neden under toppen af hovedet, en slags dam af lys. Det sker kort tid efter at hendes astrallegeme og dele af hendes sjæl er trådt ud af kroppen og drager ud i det astrale rum omkring hende og forsvinder.


I de senere år har jeg set at hendes astrallegeme i stadig større grad har bredt sig i forskellige himmelretninger. Det var ikke på samme måde tilfælde for omtrent femogtyve år siden. Den gang kunne jeg stadig se og mærke hendes astrallegeme i nærheden af legemet, når jeg var vågen om natten.


Det var udgangspunktet og baggrunden for, at jeg begyndte at lave en række blogs om oversanselig erfaring og meditation i 2013. På det tidspunkt tog udviklingen af min clairvoyance igen fart. Og bloggen var med til at gøre mig kendt med den oversanselige erfaring på en helt ny måde. Det tvang mig også til at skære det fra, som jeg ikke fandt interessant og spændende. Det var en lærerig tid.


Det er som om min kærestes intense arbejde med Steiners hovedøvelse og rosenkorsmeditationen i "Videnskaben om det skjulte i omrids" havde sat gang i noget hos hende, som jeg her, ud fra de floskler der kommer fra Steiner-miljøet, vil kalde en spirituel udviklingsproces eller en åndelig erkendelsesvej.


Men det var først efter at have skrevet de to første bind om mine erfaringer på Rudolf Steiners vintervej, at jeg fik overskud til at undersøge virkningen af mine og hendes erfaringer med Steiners rosenkorsmeditation, som de gestaltes i bogen "Videnskaben om det skjulte i omrids". Og uden hende og vores samtaler, var der vel ikke blevet et bind 3.


Og da jeg læste den bog af Steiner, der hedder ”Okkult fysiologi”9, tænkte jeg, at det Steiner her omtaler, måtte have en forbindelse med det Steiner her siger om æteriseringen af blodet. Det er et meget centralt tema hos Steiner. Det er på visse måder det som er Steiners særkende.


Vender vi tilbage til baggrunden for den lysende dam omkring min kærestes hoved, når hun falder i søvn, så iagttog jeg, at dammen ikke var så omfattende, når hun vågnede. Men der er noget lys der dukker op, og på mange måder kan siges at stå over hendes astrallegeme. Det går ret hurtigt ned mod den øvrige krop, og den mest udtalte virkning er, at de går ind i hendes morgenmeditation, morgendelen af det, Rudolf Steiner kalder hovedøvelsen10. Det er en relativ lang meditation, som består af en række dele.


Hos andre som jeg har vækket om morgenen eller delt seng med, har jeg set noget lignende. Det er min erfaring at lignende ting sker for alle i forbindelse med søvnens fænomen. Hvad der sker, er hos den enkelte ofte meget forskelligt, men for mig at se, er det mest udtalt, når man vågner eller når man falder i søvn.


Det er også forskelligt, i hvilket omfang den enkelte har en dam med lys omkring sig. Nogle synes at tage lyset med ned fra de højeste oversanselige områder, de har besøgt under søvnen. Men alligevel er det det samme fænomen, som jeg på mange forskellige måder står over for.


Hos nogle ser man forskellige grader af modstand mod dette lys. Det er som om nogle kan vægre sig for at tage det til sig, fordi de fornemmer, at det ikke helt er i overensstemmelse med deres selvfølelse, moralske habitus og værdier.


En sådan persons aura kan om morgenen se ud som en slagmark. Det er som om det er et resultat af det, der sker om natten. Og det går ret dybt. Det virker ikke blot ind på følelserne. Det kan også virke helt ind i personens måde at gå og stå på, ind i brystet, dvs. ind i den måde man bærer sin overkrop på. Hos nogle går det videre og helt ind i deres ben- eller knoglestruktur. Hos dem kan det virke som om de ikke har det godt med deres opfattelse af sig selv. Nogle af dem bliver urolige eller utilfredse, selv om de ud fra de almindelige samfundsmæssige normer har et godt liv.


Natten er en slags kamp for sådanne. De er ofte stressede, har problemer med deres selvimage, deres moralske selvfølelse etc. Og det går som sagt helt ind i kroppen eller ind i alle de ting, en moderne travl hverdag stiller dem overfor. Det er ofte en person, der kan se martret ud.


Det kan ske på mange og mange gange overraskende måder, hvor man også lærer noget og finder sig selv i en overraskende sammenhæng. Jeg havde fx en lang periode i 1980erne, hvor jeg om dagen gentog eller søgte at gentage de meget omfattende musikstykker, jeg hørte om natten.


Denne musik vækkede noget i mig, som jeg ikke kunne forbinde med noget i mig selv. Jeg var inde i en verden som levede i kroppen på en sådan måde, at den ikke på nogen måde var forbundet med bevidstheden, som jeg kendte den. Jeg var også i denne periode interesseret i psykologen Carl Gustav Jung, som heller ikke gav mig noget omkring denne musik, ud over almenheder.


Det der skete i denne musik, var meget grænseoverskridende, da den var så kropslig. Den levede i lemmerne, mest i benene. Og når jeg hørte den, var det som om jeg levede og orienterede mig i den indre verden som en slags lemmemenneske. Det er meget underligt at gå i flere år og føle at hovedet er sat ud af kraft. Men det var også lærerigt, for jeg kom ind i forskellige bevidsthedstilstande, som til en vis grad viste hen til noget, som jeg senere lærte at kende i visse dele af den shamanistiske del af den tibetanske buddhisme.


Denne bevidsthedstilstand var svær at få fat på, da den ikke var forbundet med mine følelser eller tanker, men med kroppen og med lemmerne. Kroppen og lemmerne udgjorte sin egen bevidsthedstilstand, som havde sin egen ret. Jeg kunne derfor føle mig splittet i et lemmemenneske og et bevidsthedsmæssigt menneske, der beskæftigede sig med kunst, filosofi, psykologi, meditation etc.


Det var en meget brutal smerte, som den oversanselige erkendelse kan være. Det var som om det jeg søgte i mine meditationer, ikke lå i tænkningen og følelsen, men i mine lemmer, arme og ben. Senere har jeg set at Steiner tager det kropslige mere op i sine sene meditationer, hvor jeget overvinder jordens tyngde, når det handler ud fra indsigt. Men den gang havde jeg ikke tilgang til denne type meditationer.


Jeg fik hen ad vejen tilpasset kroppen til sindet gennem de ture, jeg den gang gik på Assistens Kirkegård på Nørrebro i København. Og den sære bevidsthedsmæssige tilstand kunne af og til forstyrre mine studier. Det forandrede til tider hele min kropslige konstitution, fx måden jeg gik og oplevede omgivelserne på. Det gik helt ind i hverdagen.


Jeg følte mig, når jeg gik ind i kroppen og den musik der var her, fremmedgjort over for mig selv og verden. Det var spændende musik, som viste hen til en slags oversanselighed, som jeg ikke havde tilgang til rent bevidsthedsmæssigt. Musikken var først forbundet med den kinesiske kultur, som virkede i baggrunden som et tæppe af lyd og usynlige billeder.


Denne musik faldt efterhånden på plads og blev, som det hedder, integreret. Jeg lærte at acceptere, at det liv jeg levede om natten ikke fuldt ud kunne integreres i det sociale liv. Denne accept førte til at jeg kom bedre ned i kroppen og fik integreret mange ting, der foregik i underkroppen, i det Steiner kalder stofskiftesystemet og bevægelsesapparatet.


Det viste sig senere, da denne del af processen var overstået, at det havde med en slags ægyptisk esoterik at gøre. Men der var også én relation til Adonis11-indvielserne, når han vender tilbage til dødsriget. Dette syntes at stamme fra noget jeg havde oplevet en gang i fortiden, hvor jeg ved nedfarten til dødsriget fik en slags overordnet bevidsthed, hvor jeg samtidig svævede over det mellemøstlige og det område, der grænser op til de asiatiske lande, der ligger ved Den Persiske Golf, Omanbugten og Det Arabiske Hav.


Men bevidstheden var også forbundet med det der hedder elementerne, jord, vand, luft og ild. Det gjaldt navnlig de to elementer vand og ild.


Det var som om grænsen mellem søvnen og den vågne tilstand var forbundet med elementerne vand og ild. Og det var her særligt vandet og det frugtbare element, der havde relation til Adonis-mysterierne, mens ilden mest havde en forbindelse til ægyptisk esoterik.


Men det jeg oplevede her, var ikke forbundet med drømme. Det var en natlig bevidsthed, der udfoldede sig. Dem er der mange af, hvis man giver sig tid til at trænge ind i arkaiske bevidsthedsformer, hvor den vågne dags-bevidsthed ikke har sin dominans.


Disse nætter foregik inden for rammerne af en billedløs oplevelsesmodus. Det var mere kroppen der huskede det der foregik, end min almindelige bevidsthed, som var tavs. I nattelivet var astrallegemet, mine følelser og tanker voldsomt levende og viltre. De sendte mig ind i en fremmed natbevidsthed, som jeg senere i små glimt kom i forbindelse med i løbet af dagen. Det foregik ved at kroppen erindrede det og begyndte at lave en sær dans, der foregik i mit astrallegeme.


Gennem dette forløb lærte jeg en del om fremmede kulturer i historisk tid og om sære fortidige epoker, som til en vis grad findes i eventyr og myter. Det hele foregik uden at intellektet var involveret. Der var ingen billeder. Kun lemmerne ”så” det jeg erfarede. Jeg har set lignende ting hos folk, der har været i koma. Hos dem er der også sådanne ”billeder”. Men de kan også ses i auraen hos psykiske medier, som tolker det på en anden måde end mig.


Gennem disse erfaringer lærte jeg til dels at adskille det kropslige fra det astrale eller følelserne. Det er vel det Steiner kalder adskillelse af tanke, følelse og vilje i "Hvordan når man til erkendelser af de højere verdener?", se kapitlet der hedder: ”Personlighedens spaltning under åndsuddannelsen”.


Dvs. at jeg lærte at adskille de indtryk jeg fik fra sanseverdenen, fra dem, der var ved at udvikle sig i det indre liv. Det er en del af den esoteriske proces, hvor tankerne, følelserne og viljen selvstændiggøres i forhold til den ydre krop og nerverne. Det har senere vist sig at hænge sammen med det fænomen, Steiner omtaler som ”tærskelvogteren”.


Adonis-indvielserne er en type indvielser, der har med årstidernes vekslen at gøre. Mange af de ældre indvielsessystemer havde med årstidernes vekslen at gøre. Der var mange indvielser af denne slags. De var typiske indvielser for de agrare eller landbrugsbaserede kulturer, hvor der i udstrakt grad indgår vegetationsguddomme og vegetationsgudinder, som fx Proserpina, Demeter, Ceres, Persefone, Nerthus, Freja etc.


Disse væsner som er forbundet med at jorden spirer i maj og at planterne dør om efteråret, er noget man stadig kan se, når man lærer at betragte naturen ud fra et oversanseligt perspektiv. Det er ikke det der kan iagttages som naturånder og sådant noget. Disse naturguddomme er en slags overordnede skikkelser, som kommer fra de mere overordnede regioner af den oversanselige verden, end naturånder af forskellig slags.


Det var et sådant væsen jeg omtaler i bind 1, hvor jeg bliver klar over, at oversanselige væsner virker ind i træerne på Assistens Kirkegård som lys-kræfter, der strømmer ud fra det oversanselige verdensrum og ned i de tørre træer, jf. bind 1, kapitel 15, s. 384 ff.


Selv om der er en vis udbredelse af en Adonis-kult i Grækenland, havde Adonis-skikkelsen i Grækenland ikke egne templer. Det havde derimod mange af de guder, som hos grækerne rangerede som en slags statsguddomme.


Hovedfesten for Adonis (Adonia) foregår på sensommeren og er en slags sørgefest: Adonis, som efter myterne var født af et Myrratræ, var med andre ord en plantefødt guddom, som også en anden af de oversanselige skikkelser jeg har talt om i bind 2, og som hedder ”Padmasambhava”. Disse plantevæsner har fulgt mig i mange år og har været værdifulde for min proces.


Hvis vi vender tilbage til min kærestes dam af lys, der kan ligge omkring hendes hoved ved indsovningen og opvågningen, dvs. når hendes astrallegeme er ude af kroppen, så har det jeg ser hos hende, når jeg sammenligner det med lignende iagttagelser hos andre, noget med moral at gøre. Men ikke på den måde at hun er meget moralsk og har regler og ledesætninger for al sin gøren og laden.


Det moralske er mere noget hun kan bruge i sine meditationer og sin spirituelle selvforståelse. Det er noget vi af og til har talt om. Det handler om at få en personlig relation til det hun oplever og laver i sin hverdag, og som hun føler er godt for hende eller andre. Det er noget med at kunne stå inde for og inde i det, hun gør og arbejder med.


Jeg har brugt en del tid på at undersøge eller tænke over denne dam af lys. Jeg er vel kommet frem til, at der er tale om at der manifesterer sig noget oversanseligt og spirituelt i den, som ligger uden for hendes almindelige hverdagsbevidsthed, men som gennem meditationerne træder ind i hendes hverdag.


Og efterhånden som jeg har forsøgt at finde noget om sådanne fænomener hos Steiner, er jeg kommet frem til, at det har med det at gøre, som Steiner kalder æteriseringen af blodet. Det blev først meget klart, da jeg læste foredraget fra første oktober 1911. Foredraget er fra den periode, hvor Steiner er gået ud af Teosofisk Selskab og stadig mere involverer sig i den æteriske Kristus.


Denne æterisering af blodet kommer af, at hjerte, eller det, Steiner i den såkaldte grundstensmeditation fra 1923, kalder lunge-hjerteslaget12, har en særstilling blandt kroppens organer. Det er en lang historie, der strækker sig tilbage til det kontinent, der i esoterikken hedder Lemuria.


Når hjertet har en særstilling, er det fordi Steiner ser det sådan, at mennesket i fremtiden stadig mere vil få æteriske organer. Dvs. at der i fremtiden vil være mere æter i lungerne, nyrerne, lever etc. Dvs. at det, der i dag er fysisk, i fremtiden vil få en stadig mere æterisk karakter.


Og i denne proces er hjertet nået længere end de andre organer. Derfor mener også mange kloge antroposoffer, at den fremskredne æterisering af menneskets organer, hvor hjertet er mest fremskredent, er grunden til at mange i dag lider af hjertesygdomme.





Eurytmi


Den proces, hvor æteriseringen fra hjertet op til pinealkirtelen hele tiden foregår, sammen med en slags modsatrettet proces, der foregår om natten, kan man selv være med til at fremme ved at lave eurytmi. Det sker ved at man laver bevægelsen for det eurytmiske T, eller TAU, som Steiner også ofte kalder T.


Hvis man ønsker at kigge på disse ting, kan man læse hvad Steiner siger om det eurytmiske T forskellige steder. Eller hvis man er mere moderne, kan man kigge på fx youtube.com, hvor der findes forskellige mere seriøse profiler, der gennemgår de forskellige eurytmiske gebærder.


De to mest instruktive profiler om eurytmi på youtube.com, som også findes i en engelsk version, hedder Logos Eurythmy og eurytmy4u.com. På begge disse YouTube-profiler gælder det, at alle bogstaver og en række andre gebærder, fx gebærderne for planeterne, dyrekredsen og stemningerne, bliver vist på en enkel måde.


Nu har T’et meget med jeget at gøre og jegets virkning i såvel det fysiologiske som det æteriske. Det sker med henblik på det fysiologiske derved, at T’et virker ind på fordøjelsen. Det foregår på den måde at det eurytmiske T bevirker, at vi får hjælp til at gennemarbejde og spiritualisere den mad vi spiser. Derved kan kroppen enklere optage det, den enkelte har behov for. Der er med andre ord tale om en individualisering af den måde, hvorpå man tager føde til sig.


Og med henblik på Steiners rosenkorsmeditation, er det særlig en side af T’ets virkning der er påfaldende. Det er det esoteriske faktum at når mennesket tilpasser sig livet på jorden, bliver blodet og hjertet stadig mere fysisk. Det var ikke sådan i en fjern fortid, hvor blodet og hjertet mest virkede i æteriske processer.


I vores tid er dette ved at vende om. Det er en del af de historiske processer som Steiner beskriver, at vi i fremtiden vil blive stadig mere æteriske. I denne proces er hjertet det mest fremtrædende organ, hvorfra der hele tiden foregår en æterisering af blodet, som jeg har talt om det s. 17 ff. Dette omtales bl.a. i Steiners samlede værker, GA 12313 og i den bog der hedder ”En okkult fysiologi”.


I det eurytmiske T får man både tilgang til den æteriske strøm der går fra hjertet til hovedet, og den der går fra hypofysen til hjertet. Det skyldes at det eurytmiske T er forbundet med de jegkræfter, der strømmer ned i kroppen og særlig ind i fordøjelsen.


Det eurytmiske T har derfor forbindelse med forvandlingsprocesser som indbefatter både det fysiske legeme, det æteriske legeme og det astrale legeme. Derfor synes jeg at dem, der vil eksperimentere med at lave det eurytmiske T, skal forsøge at lave det eurytmiske T over en periode og fx mærke, hvordan de opadgående æteriske strømme fra hjertet til hovedet om dagen og de nedadgående, fra hovedet til hjerte om natten, virker. De kan derved gøre sig nogle erfaringer med denne vej til æterisering af blodet.


Æteriseringen af blodet foregår i princippet på mange måder. Her har jeg omtalt at bruge det eurytmiske T og rosenkorsmeditationen. Det der udvikler sig, er ikke helt det. Man skal nok ikke regne med at der sker noget pr. automatik. Det er stadig det Steiner kalder en erkendelsesmæssig vej til det oversanselige. Og man skal ikke se det eurytmiske T som en genvej, et hurtigt fix.


Det er som i mange af Steiners meditationer. De er udtryk for langsomme processer. Sådan også med virkningen af det eurytmiske T, der langsomt griber fat i auraens forskellige dele og begynder at udrette ting, som jeg synes man nemmest kan gribe ved at have en meditativ holdning til det spirituelle arbejde og til eurytmien.


Det er efterhånden min erfaring, at Steiners rosenkorsmeditation er med til at påvirke processen med at æterisere blodet. Men det er værd at lægge mærke til, at begrebet ”æterisering af blodet”, hos Steiner har mange betydninger og indgår i mange, ofte forskellige sammenhænge.


Jeg blev ført vidt omkring, da jeg begyndte at meditere efter Steiners anvisninger i "Videnskaben om det skjulte i omrids". Det førte mig ud i naturen, ud i Danmarks skove og landskaber og ud i Københavns mange parker, som ofte ikke lå længere væk, end jeg kunne besøge dem i min lunch-pause.


Jeg kom også i kontakt med forskellige oversanselige og åndelige skikkelser fra kulturhistorien og med oversanselige væsner der lever i naturen. Det blev et længere og mere omfattende trip, end jeg havde forestillet mig. Men jeg fortsatte og lod mig lede af de mange impulser, der efterhånden blev til et større overblik over mig selv og de mange forskellige oversanselige fænomener jeg stod overfor.


Meget af det jeg erfarede, måtte jeg lægge af mig for at komme videre. Det var som om processen åbnede for mange sidegader. Selv om disse sidegader umiddelbart virkede meget interessante, viste de sig at have sine begrænsninger. Disse mange sidegader åbnede for mange aspekter af min aura, som jeg ikke vidste fandtes. Det er ting som Steiner aldrig taler om i andet end i små indskud og bemærkninger.





Chakraerne eller lotusserne


Begrebet ”æterisering af blodet” dukker allerede op i "Hvordan når man til erkendelser af de højere verdener?", hvor Steiner taler om forskellige processer der udfolder sig i lotusserne. Lotusserne er Steiners begreb for det, de fleste i dag kalder chakraerne.


Det er ikke noget Steiner har fundet på. Der er i den østlige esoterik en lang tradition for at tale om lotusser, som Steiner overtager og præciserer. Han giver også lotusserne navne på samme måde som i Østen og giver chakraerne navne alt efter hvor mange blomsterblade, der bevæger sig i de forskellige lotusser, fx den 2-bladede lotus, den 16-bladede lotus osv.


I dag, hvor man ofte taler om lotusserne ud fra en relation til kroppen og sanseverdenen, fremtræder lotusserne som meget kropsligt og socialt relateret. Fx taler man om rodchakraet, der siges at ligge i mellemkødet. Det har med at være jordnær at gøre eller at have det, der på dansk hedder ”grounding”. Det betyder vel noget i retning af at være forankret og at have ro i kroppen.


Det næste chakra hedder typisk ”sakralchakraet”. Det forbindes ofte med seksualiteten. De næste chakraer er” solar plexus chakraet”, ”hjertechak-raet”, ”halschakraet”, ”pandechakraet” og ”kronechakraet”, fordi de er placeret ved solar plexus, hjertet, halsen, vel mest på strubehovedet, panden og toppen af hovedet.


Steiner gør lidt af det samme ved at tale om, at ting virker i hals-, bryst-eller hjerteområdet, når han refererer til chakraerne eller lotusserne ved hals- og hjerteområdet. Når jeg har valgt systematisk at tale om lotusser som Steiner gør, fx den 2-bladede lotus osv., er det fordi jeg synes, at den måde man i dag bruger chakraerne på, mere har med fornemmelser og tillærte doktriner at gøre, end med selvstændig undersøgelse af lotusserne. For at tydeliggøre disse ting har jeg kommet med eksempler på de ting, der har ledsaget mit arbejde med meditation og eurytmi.





Chakraerne eller lotusserne


Ordet chakra betyder hjul eller skiver som roterer og kan nemmest ses som eger i et hjul. Man kan også mærke at de forskellige hjul har forskellige antal lotusblade. Gør man det enkelt, er chakraerne eller lotusserne en slags energicentre for oversanselige energier eller kræfter der virker på to måder, upersonligt og mere personligt14. Det er mit indtryk af det Steiner siger om chakraerne, at han mere ser på det upersonlige eller objektive aspekt end det personlige.


Lotusserne fremtræder, set fra den almindelige verdens perspektiv, som et underligt fænomen. De har ingen mening i det almindelige, daglige liv. De er nærmest usynlige - bortset fra når man fx elsker eller er fordybet i noget, der kræver stor koncentration. Ved meget koncentreret aktivitet, der griber man ind i auraen eller det ubevidste. Når det sker, kan man omkring sig mærke en række bevægelser eller kræfter, der har med ens inderste liv at gøre.


Dette liv lever i vores kultur oftest i periferien af bevidstheden. Men det kan ved koncentration ske, at man rykker ind i et nyt centrum, der i den meditative erfaring bliver et nyt livsrum, hvis man plejer det og udvikler det videre. Det er også en lækker følelse, fordi man aldrig tidligere er blevet sat i centrum på en sådan måde.


Det er også derfor at fx Steiner advarer mod egoisme i forskellige sammenhænge og i forbindelse med den oversanselige erfaringsdannelse. Og man kan sige, at det er først når man kommer herhen, at man forstår hvad egoisme er for en størrelse.


Det man normalt møder i sin verden, mangler på mange måder denne egoisme. I det meditative arbejde lærer man at bruge disse kræfter uegoistisk. Dvs. at bruge de indre resurser uden at lade egoet gå amok i dem. Derved bliver meditation en type eftertanke, en slags moralsk aktivitet, hvor man begynder at mærke at meditationen fører ind i et ansvar for verdens gang.


Steiner taler på lignende måde om en etisk følelse, som kan dukke op efter at selve fordybelsen er ovre. Det er som om det etiske er målet for Steiner. At finde ind til det etiske, som det der kommer til os om natten, når vi vågner eller falder i søvn, jf. s. 23 ff.


Når jeg fx står over for den 2-bladede lotus i pandeområdet eller i området omkring pinealkirtelen, kan det fx være som at se ind i en kaotisk verden. Det jeg oplever, er meget omfattende og foregår alt for hurtigt. Her får jeg en slags billede af mig selv, hvor det er en tydelig oplevelse af, at jeg deltager i et åndeligt liv.


Fx kan jeg fra denne tilstand genkende væsner fra det område, som Steiner kalder hierarkierne. Det behøver ikke ske umiddelbart. Det er ofte i begyndelsen en fornemmelse eller i form af skyggeagtige billeder. Ofte foregår det ved at jeg ser forskellige kraftcentre, der nærmer sig mig, har en hensigt med mig og på en vis måde stiller mig over for opgaver. Jeg kan også fx se mig selv i en række projekter, som har med mit jeg og min karma at gøre.


Fx kan jeg fra en sådan mere omfattende bevidsthed genkende visse af de ting, jeg iagttog, da jeg var ude i planetverdenen, jf. bind 2. Her så jeg også mig selv som en del af forskellige opgaver og fik en række impulser fra kloder som Månen, Mars og Jupiter, som jeg senere har bearbejdet.


Når jeg står over for den 10-bladede lotus, er tingene anderledes. De er nemmere at forbinde med daglige clairvoyante erfaringer, som fx erfaringen med efterlivet og de afdøde. De afdøde udgør en gruppe oversanselige skikkelser jeg ser dagligt. Og over for den 10-bladede lotus er det som at leve sammen med dem, der er i efterlivets første fase.





Chakraerne i den moderne litteratur og hos Steiner


Chakraerne afbildes normalt i den moderne esoteriske litteratur, som om de ligger ved forskellige punkter eller flader på kroppen og er placeret langs rygraden. De er ofte i denne litteratur også forbundet med et symbol, en farve og er ofte tillagt en symbolsk betydning.


De er, set nedefra og opad, rodchakraet eller muladhara. Det har fire lotusblade. Det siges normalt at ligge ved mellemkødet. Men det er min erfaring, at man ikke kan få fat i dets hele omfang, hvis man ikke lærer at iagttage det uden for kroppen og under mellemkødet, hvor det også er forbundet med jorden og det mineralske.


Det næste hedder sakralchakraet eller svādhisthāna og har seks lotusblade. Det ligger under navlen. Det opleves ofte sådan, at det ligger lidt skråt neden for det næste chakra, som hedder solar plexus-chakraet eller Manipura. Steiner kalder det også af og til for plexus solaris-chakraet. Det har 10 lotusblade. Af og til siger Steiner otte til ti lotusblade, afhængigt af hvordan man har udviklet det.


De næste to chakraer eller lotusser hedder hjertechakraet, den 12-bladede lotus eller Anahata. Det har 12 lotusblade og ligger ved hjerteområdet. Det femte chakra, set nedefra, hedder halschakraet, den 16-bladede lotus eller Vishuddha. Det har seksten lotusblade. Og ligger i halsområdet.


De sidste to chakraer hedder pandechakraet og kronechakraet. Pandechakraet hænger sammen med pinealkirtlen og de processer der foregår, når man falder i søvn og / eller når man vågner. Vi kan også blive bevidste om disse processer, når man mediterer.


Det er her den dam af lys befinder sig, som jeg talte om s. 23 ff. Men den breder sig også ud over hele pandeområdet, og også på bagsiden af hovedet. Pandechakraet hedder på sanskrit Ajna, og ofte også det tredje øjes chakra. Steiner kalder det den 2-bladede lotus.


Den 2-bladede, den 16-bladede og den 12-bladede lotus har hos Steiner også den betydning, at de åbner sig, når man når de forskellige oversanselige indsigtsstadier, som Steiner opererer med. De er imagination, inspiration og intuition. Her står den 2-bladede lotus for den imaginative sans (og fornemmelse), den 16-bladede lotus er forbundet med den inspiratoriske sans (følelse), mens den 12-bladede lotus har med den intuitive sans (tænkning) at gøre. Se GA 115, s. 54 ff.


Til sidst har vi på toppen af hovedet kronechakraet, den 1000-bladede lotus eller på sanskrit sahastrara. Det er meget mærkbart når man mediterer, men svært at sige noget mere overordnet om. Hos mig har det mest virket i forbindelse med min morgenmeditation, hvor jeg i den femte fase af meditationen fokuserer på den 2-bladede lotus, den 16-bladede lotus, den 12-bladede lotus og den 10-bladede lotus.


Jeg nævner også i bind 1 af "Vandringer på Rudolf Steiners vintervej", at jeg i en periode mærkede en slags små vinde, der ligesom små hvirvler blæste omkring toppen af hovedet, hvor det også føltes, som om håret var udsat for en slags blæst.


Og ofte ser man at Steiner mest bruger disse fire lotusser, som han også forbinder med de planetsfærer, som sjælen vandrer gennem efter døden. Disse sfærer bliver også aktiveret i det esoteriske liv, hvor den 10-bladede lotus forbindes med de første planetsfærer, Måne-, Merkur- og Venus-sfæren, den 12-bladede lotus med sol-sfæren, den 16-bladede lotus med Mars-sfæren, den 2-bladede lotus med Jupiter-sfæren. Til planeterne er videre kronechakraet eller den 1000-bladede lotus relateret til Saturn-sfæren. For dem som ikke kender til disse ting, er der ikke andet at gøre end at læse om det hos Steiner selv.





Hjertets betydning


Det er et af målene med Steiners rosenkorsmeditation, at styrke og bevidstgøre sig den proces, han kalder æteriseringen af blodet. Men der sker også andre ting med auraen og ens oversanselige organisation, som Steiner ikke siger noget om.


Der er en del uklarhed om disse ting. Derfor vil jeg først sige, at der hele tiden foregår en æterisering ud fra hjertet og hjertechakraet, den 12-bladede lotus. Derfor virker det som om det er Steiners tanke at videreudvikle denne æterisering af blodet ved at inddrage Kristi virkning på processen.


Derved udvikler vi et mere intimt forhold til en følelse af det, Steiner benævner den esoteriske Kristus. Hvordan det sker, har Steiner antydet i en række foredragsserier og -rækker. De har ofte den mangel, at de tager udgangspunkt i folk, som ikke mediterer regelmæssigt i årtier. Desuden er der et individuelt aspekt ved forståelsen af Kristus, som jeg forsøgte at belyse med de erfaringer, jeg skrev om i bind 2 af "Vandringer på Rudolf Steiners vintervej".


Bind 2 var på mange måder en kritik af Steiners uklare begreber. Derfor har jeg tænkt at komme ind på nogle af de æteriseringsprocesser i dette bind, som jeg har kunnet spore ud fra mine erfaringer med Steiners rosenkorsmeditation.


Den oprindelige æterisering fra hjertet til pinealkirtelen, mellem den 12-bladede og den 2-blandede lotus, er nemmest at se hos børn i ca. tre-fire-årsalderen. Det er i den periode, hvor børnene begynder at spørge om alt og har en voldsom interesse af den verden som omgiver dem. De spørger hele tiden: Hvad er det? Hvorfor det?


Ser man på et sådant barn, ser man at der fra barnets hjerteområde går strømme af energi op til den 2-bladede lotus i panden og hele området omring hovedet. Det er vel også først på dette tidspunkt, at barnet får et sådant overblik over verden, at det kan stille spørgsmål og have relativt sammenfattende oplevelser.


Et par eksempler på sådanne sammenhængende erfaringer. En dag da jeg og Anne hentede vores barnebarn i børnehaven og det var vinter, lagde jeg mærke til, at hans aura dannede en kreds uden for og over hovedet. Set fra auraen, som han ikke direkte havde kontakt med, så han ud som en voksen. Og når vi talte sammen, var det som om han fra auraens perspektiv så sig som ligeværdig med os.


En anden dag fortalte han da vi kørte ud i skoven, at hans far havde skiftet dæk på deres bil. Det havde gjort et stort indtryk på hans esoteriske legemer. Det jeg kunne se, var at han gennem samværet omkring bilen og dækkene, var bibragt et indtryk, som gik ud over den almindelige sansning.


Ved siden af at se bilen, de store dæk og farens brug af værktøj, havde han fået et indtryk af hele den motoriserede verdens virkning på os mennesker. Dette indtryk havde haft en vis tyngde. Det havde fyldt meget i hans bevidsthed. Det stod i modsætning til hans normale oplevelse af faren, som han beundrer, og som fremstår i intense lysende farver.


Indtrykkene fra at skifte dæk, virkede ikke så lysende i hans aura. Han kunne ikke rumme alt det, der skete. De stod frem som noget der gik ud over samværet i nuet og mere så ud som den stemning, der er omkring de teenageres aura, når teenagere interesserer sig for mekaniske ting, knallerter, biler, benzin, olie etc. Men uden den entusiasme som teenagere har.


Teenagere begynder at stifte forbindelse med en fascination for den ydre verden, som ikke indgår i deres sjæl direkte i efterlivet. I stedet bibringes det erfarede af det, jeg i bind 2 har kaldt den ahrimanske verden, jf. kapitel 8. De væsner der befordrer denne type mere tekniske erfaringer med verden, er af en anden slags end dem, der er knyttet til de direkte sjælelige oplevelser. Men disse væsner er en del af vores almindelige sociale virkelighed, og har været det i årtusinder. Fx så jeg dem en gang omkring auraen hos én, der havde levet, da den kinesiske mur blev bygget, hvor de i 1980erne var blevet en del af hendes malerier.


Hos vores barnebarn var det ikke tydelige billeder af de ahrimanske faktorer. Billedet af at skifte til vinterdæk fremstod i hans bevidsthed mere som et billede af noget, han ikke forstod, men som havde vækket noget i hans sjæl, som gav ham en følelse af den ydre verdens indretninger.


Da han fortalte om det, var det tydeligt, at det var det ahrimanske element der stod i centrum. Det er en verden der breder sig over alt i vores kultur. Han fornemmede noget fremmed, som var en del af den voksne verden. Det var dette fremmede og fascinerende, som han havde set ind i sammen med sin far, han ville fortælle om. Det blev trygt for ham derved, at han følte faren havde styr på det.


Så selv om der optræder billeder i sjælen, som ikke direkte behøver at have med af æterisering hjertet at gøre, er det i denne periode af barndommen, ved ca. treårsalderen, man kan se æteriseringen i hjertet blive aktiv og mere integreret. Det man ser er, som Steiner siger, en intelligensstiftet strøm, der går mellem den 12- og den 2-bladede lotus15. Denne intelligensstiftede strøm fremtræder hos børn i denne meget aktive alder som lysende bevægelser, der er sat sammen af en slags energi eller kraft.


Senere overskygges denne intelligens af de almindelige tankeskabeloner man lærer at bruge. Disse skabeloner er associative og derfor ofte ikke ledsaget af den samme opmærksomhed og det samme engagement. Det er som om børn med årene bliver mere konventionelle og erstatter det voldsomme engagement, der ses af deres spørgelyst, med vaner og konventioner og færdige meninger.


Det er til en vis grad denne spørgelyst og den ledsagende åbenhed over for verden, man øver sig i at generobre, når man begynder at meditere. En stor del af det meditative arbejde består ofte først i, at man lærer at iagttage sine automatiske associationer eller mentale forståelsesformer.


Den intelligensstiftende strøm ser man også ofte hos nyuddannede journalister. Og jeg har moret mig med at se på dem og deres ofte gule og grønne auraer, der er meget aktive. Det er en voldsom intellektuel aktivitet og entusiasme, de særlig i begyndelsen af karrieren lader udstråle, så den næsten gør dem høje af deres iver.


Det er en anden måde at leve med i de processer der ledsages af intelligensen, end når man fordyber sig i meditation, hvor man også lærer at blive opmærksom på andre strømme, som findes i sindet eller i bevidstheden. Bl.a. de strømme, der udvider den oprindelige intelligensstiftende strøm, og som Kristus ifølge Steiner har formået at forbinde sig med gennem den historiske udvikling, fra den gang Kristus gik rundt i Palæstina, frem til Steiners egen tid og stadig mere i de næste tretusinde år.


Som Steiner fremstiller det, har den strøm der går fra den 12-bladede til den 2-bladede lotus sit organiske eller fysiske grundlag i hjertet og i pinealkirtelen. Og i denne sammenhæng siger Steiner noget interessant. Den 12-bladede lotus eller hjertechakraet er ikke som mange andre chakraer forbundet med en kirtel. Den har videre i forskellige udviklingsmæssige henseender en særlig status. Det er noget Steiner ofte kommer ind på i sine foredrag. Det har selvfølgelig også en sammenhæng med blodet.


Han siger at den sø af lys, som jeg har iagttaget hos min kæreste, når hun falder i søvn og til en vis grad når hun vågner, kommer fra en anden æterstrøm, som går ind i os om morgenen, og også når vi falder i søvn under et foredrag, som han siger.


Denne den anden æteriske strøm kalder Steiner moralsk. Her gælder det, at den intellektuelle og den moralske strøm virker ind på hinanden. Han siger endog at der kan være en kamp mellem dem, som jeg også nævner s. 25 og fortæller hvordan en bekendts aura ser ud som en slagmark om morgenen.


Steiner taler om den moralske strøm som noget, der viser ens moralske kvaliteter. Det er noget man har udviklet gennem sine forskellige inkarnationer, og har sammenhæng med en bestemt type æter, som vi vil udvikle i fremtiden. Den er også et udtryk for en æteriseringsproces.


Det er meningen at mennesket ud fra den intellektuelle proces, der går fra den 12-bladede lotus op til den 2-bladede lotus, skal lære at opføre sig moralsk selvstændigt og ikke være egoistisk. Det sker bl.a. gennem vores intelligens, så de to strømme er relativt samkørte.


Det er sådan set denne integration af de to strømme, som hele vores fremtidige udvikling består i. Det er en udvikling der vil komme til at afvikle vores egoisme, og hvor vi begynder at se verden ud fra et moralsk standpunkt. Dette kræver ikke blot at vi opfører os pænt. Det indbefatter også at man lærer at tænke moralsk. Intellektet er hos Steiner en meget vigtig faktor.


Derfor begyndte han også sin karriere med at skrive en moralfilosofisk bog, der hedder "Frihedens filosofi". Det er en bog han ofte refererer til. Og nogle steder går han så langt, at han siger, at vi i vores tidsalder, der kaldes bevidsthedssjælens tidsalder, skal udvikle det rene intellekt ud fra strømmen fra hjertet til pinealkirtelen. Og når det sker, vil vi på en ”naturlig” måde se og møde Kristus ud fra det rene intellekt.


Dette kaldes også mange steder, at vi skal udvikle en hjertetænkning, som er det rene intellekts forvandling af de kræfter, der kommer til os om natten. Dette ser man at Steiner også sætter sammen med sagnet om gralen, hvor Parsifal i fortællingen om gralen gennemgår en lignende proces. Man kan også hos Steiner se, at han omtaler de to strømme som dag- og natkræfter.





Kristus, korset og æterkræfterne


Udviklingen af det æteriserede blod hænger væsentlig sammen med det oversanselige væsen, som Steiner kalder Kristus. I mange foredrag taler han om vigtigheden af, at vi udvikler et frit forhold til det han kalder den æteriske Kristus.


Gennem at Kristus døde på korset, ser Steiner clairvoyant det følgende ske: Når soldaterne stikker Jesus i siden med deres lanser og blodet falder ned på jorden, sker der mere end at Jesus taber en skvæt blod. Der sker videre det, at hans blod, som indeholder de æteriske kræfter der ligger til grund vores blod, udgydes for hele menneskeheden.


Ved at blodet rammer jorden optræder der en mere kosmologisk mulighed for, at Kristus-Jesus fra den oversanselige verden kan forbinde sig med hele menneskehedens udvikling16. Der er gennem historien sket det, at Kristus-Jesus eller Kristuskraften har været i stand til at forene sig med den æteriske strøm, der går fra hjertet til pinealkirtelen17.





Æteriseringen af blodet #2





Det venøse blod


Når Steiner studerer vores organer, har han en eminent evne til at se, hvordan de forskellige organer har set ud, fungeret og forvandlet sig fra fortiden og frem til i dag. Det sker gennem en lang historie, der omfatter det han kalder tidligere planettilstande. Men han har også en evne til at se, hvad der vil ske med de forskellige organer i fremtiden.


Fx siger han at pinealkirtelen i fortiden var en slags iagttagelsesorgan. Jeg har selv set, at forskellige kirtler har været mere aktive i fortiden, end de er i dag. Fx er det underligt at se et menneske her i Norden i historisk tid, stadig gøre brug af visse kirtler. Derved kommer visse nordiske folk på mange måder til mere at ligne de mennesker, der en gang levede på Atlantis, end fx de fortidige grækerne gør.


Det kan være svært at følge et sådant menneske gennem historien, som Steiner kan det. Det er i hvert fald mit indtryk, at kirtelsystemet havde indflydelse på vores sanseorganisation, men også vores psykologi i fortiden. I hvilken grad det også vil være sådan i fremtiden, ved jeg ikke bestemt. Det er svært at se det konkret. Men den fremtidige udvikling af clairvoyance vil betyde, at dele af det vi kalder kirtlerne, vil være involveret i denne udvikling.


Men det er min erfaring, at pinealkirtelen og hypofysen som meget har med følsomhed over for lys at gøre, også synes at ville have med den fremtidige clairvoyance at gøre. Det er den del af den clairvoyance som i dag kommer til os om natten, formentlig fra væsner, der er forbundet med den moralske strøm.


Denne strøm synes i dag at udgøre et af kriterierne for at kunne kommunikere med den oversanselige verden om natten, bl.a. ved at man udvikler en evne til at holde sig vågen, samtidig med at man sover sin søvn. Det er et resultat af den oversanselige træningsproces.


Men når Steiner taler om fremtiden og siger om pinealkirtelen, at den virkelig vil være et internt apparat i processen med at omdanne det brugte blod til brugbart blod, kan det være svært at følge, fordi han ikke går i detaljer med det han siger.


Og når han siger brugbart blod, betyder det noget i retning af, at kroppen selv kan bruge det til at opbygge en anden type legemlighed, end den vi har i dag. Det der synes at ville ske i fremtiden, er vel, at noget af det kulstof vi skiller os af med gennem udåndingen, vil kunne bruges til at danne en legemlighed, som han sammenligner med planten. Men det vil ske på en sådan måde, at vi som mennesker stadig vil have et jeg18.


Man må nok her tænke sig, at vi på det tidspunkt, som ligger i det 7. årtusinde, ikke har de fysiske omgivelser, som vi i dag har. Vi vil mere leve i et oversanseligt miljø, hvor vi ikke går rundt, som vi i dag gør. Videre vil vores kroppe blive mere lysende og vi vil kunne se hinandens lys- og andre former for udstråling omkring os.


Vi vil formentlig også få en vis evne til at bruge vores øjne til at gøre ting med. Fx kan vi se på andres lysende og matematisk strukturerede æterlegemer. Vi vil også kunne virke forandrende på vores æterlegemer. Det kan man allerede i dag se ske, når vi laver mere avancerede former for eurytmi.


Det der i dag tager lang tid, vil i fremtiden gå ”hurtigere”. Det er en genoptagelse og videreudvikling af evner vi havde på Atlantis. Disse evner er stadig aktive i undergrunden af vores æterlegeme. Det er noget man kan erfare, hvis man mediterer en del. Ikke blot som indre erfaring, men fx ude i naturen en sommerdag ved middagstid. Så kan man få et æterlegeme, som man på mange måder havde på det gamle kontinent, der hedder Atlantis, om end det i fremtiden vil have en modificeret form, og ikke fremstå som en kopi af det æterlegeme, som vi havde på Atlantis.


Når vi ved at udtale navnlig vokaler og føre dem fra talesproget til det Steiner kalder eurytmiske gebærder, dvs. indre oversanselige bevægelser, skaber vi et nyt, permanent geometrisk rum, som begynder at omgive os. Vi mærker at eurytmien bliver en del af et nyt oversanseligt miljø. Det er udtryk for at højere dele af den oversanselige verden allerede nu begynder at virke ind i os på en måde, som synes at føre ind i fremtiden.


Jeg ved at dette kan forekomme mange at være en form for fantasier. Men det er noget man kan iagttage som tendenser i vores oversanselige legemer. Men om det bliver sådan, kan man ikke bevise. Det flere kan iagttage i auraen, er ikke bevis på at det vil udvikle sig på en bestemt måde om fx tretusinde år.





Kristus


Når Steiner taler om Kristus, skal man ikke tænke det, som det sker i den almindelige religiøse forestilling og hos de mange af dem, der har mødt Jesus. Den esoteriske Kristus er ikke blot en person eller en lysskikkelse, som viser os vores liv og ofte peger på de ting vi har gjort fejl.


Det man som clairvoyant ser i forbindelse med den esoteriske og æteriske Kristus, er mere et lysfyldt rum eller verdensrum, der i stadig højere grad vil virke ind i det almindelige lys, som solen giver. Det har også med det at gøre, som Steiner kalder Kristi arbejde på æteriseringen af jorden efter hans død på Golgata.


Det er som om det oversanselige lys forandrer sig, når man ser på det over et vist tidsrum. Fx ser sollyset i det ægyptiske mysterier anderledes ud, end da jeg så det udefra, da jeg var i planetverdenerne. Det er udtryk for hvordan det virker forskelligt på sjælene i forskellige epoker.


Det gælder også i historisk tid, fx en gang jeg var til en gudstjeneste i Trinitatis Kirke i København. Mens jeg var der, så jeg samtidig ind i tre tidsområder, 1600-tallet, 1800-tallet og gudstjenesten i 1980erne. De var alle tre udtryk for forskellige stemninger og forhold til den guddommelige verden. Det var også et indblik i tre former for teologi. Det var til at tage og føle på. Det gør man i sådanne sammenhænge med sit astrallegeme.


Og på samme måde med den esoteriske erfaringsdannelse. Når jeg er inde i en ægyptisk soloplevelse gennem min meditation og ved at jeg opholder mig i tre dage i et ægyptisk tempel, kan jeg se at deres opfattelse af solen er forskellig fra min oversanselige erfaring.


Det har med den lysglans at gøre, der oversanseligt set stråler i det fysiske tempel, den varme den har og hvordan de forskellige sjæle kan forholde sig til den med deres oversanselige legemer. Og i det almindelige clairvoyante liv ser man på børn der fødes i dag, at de bærer noget mere lysende ind i vores verden, end de gjorde tidligere.


Denne lysende substans synes også at danne en atmosfære omkring dem der lever. Alt dette indgår i en slags kredsløb, hvor man bl.a. ved at meditere skaber en forbindelse til dem der inkarnerer, som viser fremad til deres næste inkarnation. De kan også læse vores auraer og er på mange måder orienteret om deres fremtidige liv.





5 På dansk betyder at ”æterisere” at ”bedøve med æter”, dvs. (C2H5)2O. Jeg bruger det i den betydning Steiner bruger, når han siger:


”[Det er en oversanselig] … kendsgerning, at det menneskelige blod, som er en fysisk substans, en substans, som konstant opløses i æterisk substans, således at der i hjertets område er en kontinuerlig overgang af blodet til fin æterisk substans, og denne strømmer op til hovedet og spiller rundt om pinealkirtelen på en glitrende måde. Denne proces, æteriseringen af blodet, manifesterer sig konstant i det vågne menneske”. Citatet er fra bogen „Das esoterische Christentum und die geistige Führung der Menschheit“, GA 130, s. 89 ff.). Der er en norsk udgave af det pågældende kapitel, kapitel 4, som er lavet til et hæfte med titlen ”Blodets eterisasjon”, Oslo 1972. s. 14.


6 NH: Græsk filosof og elev af Platon, som levede fra 384-322 f.Kr.


7 En af Rudolf Steiners meget omfattende meditationer hedder ”hovedøvelsen”. Den består af syv dele og derfor kalder jeg den af og til hovedøvelserne, fordi jeg tidlig oplevede den som mange øvelser.


8 Se GA 231, ”Der übersinnliche Mensch anthroposophisch erfasst”. Bogen består af en række foredrag i den hollandske residens- og regeringsby, Haag, i november 1923.


Det fænomen jeg her omtaler, står i det fjerde foredrag. Men generelt er det bedst at læse hele bogen, så man får Steiners kontekst med.


9 ”Eine okkulte Physiologie”, GA 128. Der findes en dansk udgave på 244 sider. Den hedder. Rudolf Steiner ”Okkult Fysiologi”. Forlaget Jupiter, GA nr. 128. ISBN-13 978-87-90678-24-1 eller ISBN-10 87-90678-24-9.


Der findes også en svensk udgave fra 1984, som jeg ikke har haft fingrene i. Den hedder. ”En ockult fysiologi”. Den er på Kosmos forlag og har ISBN-nummer 9789186066161.


10 Steiners hovedøvelse består af en morgen- og en aftenmeditation. Både morgen- og aftenmeditationen består af en række underøvelser, som Steiner af og til giver individuelt til de forskellige personer, som har deltaget i hans kurser.


Pga. de mange dele kan det tage en vis tid. De mange dele kan også være anstrengende rent energimæssigt, hvis man er træt om aftenen eller ikke fuldt vågen om morgenen. Det er øvelser der, som mange af Steiners øvelser, kræver ret megen koncentration.


Hovedøvelsen findes derfor i mange forskellige versioner. De gør det muligt for den enkelte at prøve sig frem til den, man får mest ud af. De forskellige versioner kan undersøges i Bind 265-268 i Steiners samlede værker.


11 Adonis betyder herre. Han er knyttet til fønikerne, et gammelt handelsfolk ca. 1000 år f.Kr., som hovedsagelig var forankret i det østlige Middelhav og havde en række byer spredt rundt langs hele Middelhavet.


12 Du kan læse hele Grundstensmeditationen s. 485 ff.


13 Titlen er på tysk. ”Weltenwunder, Seelenprüfung und Geistesoffenbarung“. Den har GA-nummer 129.


14 Når man ser et chakra, er det en lidt underlig oplevelse, hvor man ligesom ser en slags hjul, der snurrer rundt med en voldsom fart – som om det gik i forskellige retninger. Det er en oplevelse hvor man mærker, at denne energi eller kraft foregår inde i en selv, selv om man på en vis måde ser det udefra, fra et sted der ikke er formidlet af kroppen. Samtidig lærer man noget om sig selv og om de ting, man er optaget af, når det sker. Videre begynder man at se at ens bevidsthed er en del af et oversanseligt liv.


15 I det øjeblik, hvor man vågner eller falder i søvn, er der i området af pinealkirtlen en slags kamp mellem den strøm, der går fra top til bund, og den, der går opad. Det intellektuelle element flyder nedefra opad i form af lyseffekter hos den vågne person, og det, der faktisk er af moralsk-æstetisk karakter, flyder fra top til bund i det øjeblik, hvor jeg vågner og falder i søvn. Jf. s. 91 i GA 130. ”Das esoterische Christentum und die geistige Führung der Menschheit”.


16 Det kan godt lyde meget mystisk. Jeg har forsøgt at gøre det rationelt forståeligt i bogens sidste kapitel, hvor jeg viser til en del oplevelser i julen 2024. Her kommer jeg ind på et møde med Steiners begreb om frihed af oversanselig art og stiller spørgsmålet om man kan have en sådan frihed, fx over for Kristus (jf. s. 445 ff.).


17 Hvordan disse ting er mulige, har Steiner beskrevet ret intensivt i en række af sine foredrag om menneskehedens udvikling, der strækker sig fra tidligere planettilstande og jordtilstande på andre kontinenter som bl.a. hedder Lemuria og Atlantis.


Hvis man ønsker at sætte sig ind i disse ting, må man selv læse Steiners foredrag. Dette materiale vil være for omfattende at tage med her.


18 Se bl.a. GA 94, s. 280. Se også GA 55, s. 199. Se evt. hele det foredrag, der er fra Berlin den 14. marts 1907, hvor Steiner beskriver, hvordan rosenkreuzernes skoler lærte et særligt åndedræt til at forberede sig på fremtiden, hvor mennesket som planten vil kunne danne sit eget legeme. Foredraget hedder: ”Hvem er rosenkreuzerne?”











DEL I


DET GRUNDLÆGGENDE UDGANGSPUNKT










Kapitel 1 · Mig og Steiners meditationer




Plantemeditationen og rosenkorsmeditationen


Jeg vil her kort omtale hvordan jeg har brugt Steiners meditationer over årene. Jeg begyndte at meditere i gymnasiet. Efter en del tids søgen frem og tilbage slog jeg mig til ro med en bog af Steiner. Den hed: "Hvordan når man til erkendelser af de højere verdener?". Den var på dansk.


Det viste sig at byen hvor jeg boede, havde en gruppe Steiner-folk, som åbenbart også havde fået bøger af Steiner ind på biblioteket. Det var åbenbart en etableret gruppe, som også havde allieret sig med en landmand, som dyrkede biodynamiske grønsager etc.


Jeg tog bogen hjem og begyndte at følge dens anvisninger. Jeg havde den længe. Der var åbenbart ingen i byen der interesserede sig for meditation. Den blev aldrig udlånt. På den anden side stod den ikke på magasinet. Den var blot til at hive ud af en af hylderne. Jeg kan nok stadig gå ind på biblioteket og finde stedet på ”no time”. Om den står der stadig ved jeg ikke.


Denne bog brugte jeg nogle år på. Hvad jeg fik ud af den, kan du læse i bind 2 af min serie: "Vandringer på Rudolf Steiners vintervej". Det var en meget god bog. Steiners tale om meditation kom fra én, der vidste hvad han talte om, og som selv havde mediteret.


Den var nok lidt avanceret for en gymnasiast. Men jeg tog den til mig med entusiasme og mediterede hver dag efter aftensmaden på mit værelse. Jeg sad i sengen og brugte det bagerste sengegavl som støtte til ryggen. At sætte sig ned for at meditere om aftenen var ikke noget, man gjorde i min familie. Jeg tror heller ikke mine forældre vidste af, at jeg mediterede. De troede nok jeg læste lektier.


Det var dog ikke noget jeg holdt hemmeligt. Hverken for dem eller for andre. Men det blev blot sådan. Jeg satte mig ned, og så skete der ret meget. Jeg kom i en tilstand af ro og sad der og ventede. Det var det indtryk jeg fik af Steiner. At det drejede sig om at vente.


Det var egentlig dejligt. Når man går i gymnasiet, sker der meget. Man skal gå i skole, møde mange mennesker, læse lektier og supplerende litteratur for at kunne skrive stil. Desuden skal man følge med i hvad der sker i byen, i ungdomskulturens musik og have en mening om det ene og det andet. En af de ting jeg gik meget op i den gang var musik, mest rockmusik af Jimi Hendrix, Pink Floyd, The Pretty Things, The Rolling Stones, The Jefferson Airplane, The Grateful Dead. Lidt af hvert af den syrede rock, lidt klassisk og kinesisk musik.


I det hele taget indebar et liv som gymnasiast mange ting, hvor man blev målt og vejet og skulle leve op til en del krav om alskens ting som tøj, hårfrisure, musik etc. Så det var dejligt at sætte sig ned og gøre intet om aftenen. Ja, faktisk blev jeg allerede den gang klar over, at det der ikke var til i almindelig forstand, var mere interessant end det der fandtes i den ydre verden.


Så allerede den gang lærte jeg en holdning til livet, som havde udgangspunkt i at meditere. Jeg havde stadig ikke et egentlig meditativt liv. Det kom først rigtig i gang fjorten år senere, da jeg begyndte på Steiners rosenkorsmeditation i hans bog "Videnskaben om det skjulte i omrids".


Da jeg begyndte på Steiners rosenkorsmeditation, lagde jeg mærke til, at den var mere avanceret end meditationen på en blomst ud fra "Hvordan når man til erkendelser af de højere verdener?". Det jeg erfarede i denne bog, var på mange måder en leg. Meditation ud fra "Videnskaben om det skjulte i omrids", var noget andet. Den var alvor. Sådan følte jeg det i det mindste.


Rosenkorsmeditationen i "Videnskaben om det skjulte i omrids" stillede min ånd over for en række krav. Sådan var det ikke den første tid med arbejdet med "Hvordan når man til erkendelser af de højere verdener?". Det var leg, og jeg følte ikke at bogen stillede krav til mig som ånd.


Det skete først ved at jeg begyndte at meditere på Steiners rosenkorsmeditation. Rosenkorsmeditationen stillede mig over for en opgave. Det var ikke noget, som direkte kom fra Steiner. Det var mere noget som jeg følte, når jeg mediterede. At jeg blev ”tiltalt” som og følte mig som en ånd.


Det var aldrig sket mens jeg studerede filosofi, historie og litteraturvidenskab. At ånden i det jeg læste, talte til mig. Læsningen af faglitteratur krævede at jeg udviklede en slags teknisk færdighed i at iagttage forskellige vigtige ting og argumentere for det i en opgavemæssig kontekst. Den meditative erfaring med "Videnskaben om det skjulte i omrids" gav en udvidelse af min bevidsthed.


Først var jeg ikke klar over om det var virkelighed eller ej, at teksten talte til mig. Men efterhånden blev det et faktum, som jeg måtte godtage. Det var et resultat af, at jeg havde mediteret i fjorten år. Der var to ting i det. Dels kom Steiners ånd tættere på mig end den gang, jeg brugte ”Hvordan når man til erkendelser af de højere verdener?". Dels manifesterede der sig en ånd, der var en integreret del i selve meditationen.


Jeg blev efterhånden også klar over at jeg under meditationen på planten i "Hvordan når man til erkendelser af de højere verdener?", havde oplevet noget tilsvarende. At jeg af og til fik et slags billede af det meditative liv, som det udfoldede sig fra sidste del af det første århundrede og fremefter. Det virkede mest som et violet rum, der omgav mig og gav mig en slags orientering om åndslivet i de første århundreder af tiden efter Kristus et sted i Middelhavsområdets østlige dele.


Men det opdagede jeg først senere. I begyndelsen var ”Hvordan når man til erkendelser af de højere verdener?" mere en spændende leg og en slags svar på nogle ting, jeg havde været beskæftiget med som barn. Om der var en virkelighed til. I denne leg var jeg fyldt med åbenhed over for det nye. Dels fordi det ikke havde karakter af pensum. Dels fordi det satte nogle tanker og følelser i gang, som var vildt anderledes end de tanker jeg havde tidligere. Og så gav den meditative aktivitet svar på noget, som jeg følte jeg havde funderet over tidligere.


Det var måske fordi meditationerne gav svar på spørgsmål af en særlig karakter, at jeg ikke talte om det med andre end min ven i gymnasiet, Johan N. Sørensen. Han vidste jeg mediterede, men spurgte aldrig ind til, hvad jeg foretog mig. Det var ikke noget han interesserede sig for, selv om han var født som en slags katolik. Det forstod jeg af, at der af og til var nonner på besøg, når jeg var hjemme hos ham.


Og sådan var det generelt. Der var ingen der spurgte ind til, hvad jeg gjorde. Ikke engang da jeg kom ind i en gruppe, som interesserede sig for mystik, okkultisme etc. Og sådan har det generelt været i de år jeg har mediteret, og særlig i Steiner-miljøet.


"Hvordan når man til erkendelser af de højere verdener?" havde jeg læst som om den var skrevet af en almindelig forfatter. Da jeg begyndte på rosenkorsmeditationen i "Videnskaben om det skjulte i omrids", var det anderledes. Så var det som om teksten kom til mig som et budskab et sted fra.


Dette budskab opdagede jeg hen ad vejen hang sammen med en slags åndelig instans, som til en vis grad ledede mig. Jeg tænkte aldrig på hvem det var. Ikke før jeg var ved at blive kørt ned af en bus og så skyggen af den ånd, hvis nærvær var så stærkt, at det ligesom hev mig ind på fortovet.


Rosenkorsmeditationen i "Videnskaben om det skjulte i omrids" talte til min auras astrallegeme. Jeg havde den gang mediteret i fjorten år og var mere bredt åben for egentlig oversanselig indflydelse. I gymnasiet var det mere en slags mental ophidselse som kom fra den almindelige hjernetænkning og den psykoseksuelle udvikling, hvor mange i gymnasiet lever lidt uden for kroppen.


Dette viste sig derved, at jeg, når jeg visualiserede de røde roser, så dem meget tydeligt. Så tydeligt at jeg næsten kan sige, at jeg aldrig har set dem tydeligere. Heller ikke i den såkaldte virkelighed. Det er noget der sker for mange, når de påbegynder arbejdet med Steiners rosenkorsmeditation. Men fordi jeg havde mediteret i mange år og sideløbende beskæftiget mig med filosofi, psykologi og religionspsykologi etc., var jeg nu i stand til at tage det jeg erfarede, op i mit astrallegeme.


Det var som om mit astrallegeme gennem disse fjorten år havde modnet, og som om min astrale bevidsthed vidste, hvad jeg stod over for, når jeg begyndte at fordybe mig i rosenkorsmeditationens mange krinkelkroge. Denne ubevidste oversanselige viden blev jeg først vågent bevidst om, efter jeg var gået gennem det, jeg i bind 2 kalder den alkymistiske fase, hvor jeg i vågen tilstand fik revet et slør fra bevidstheden. Det gjorde mig udtrykkeligt opmærksom på, at det vi ser med sanserne, ikke er den eneste virkelighed.


Alt der var i mig af substans til at bruge min tanke, følelse og vilje, som Steiner siger, opløste sig og blev til sidst fri varme. Jeg havde ikke mere mine sanser, mine fornemmelser, følelser og min rationalitet at orientere mig ud fra. Jeg følte jeg levede i verden som en varmeansamling, jeg gik af og til på vulkaner og så også mine medmennesker som mere eller mindre deforme væsner. Det var min opgave fra nu af at gøre den indre varmeverden, om ikke perfekt, så dog sådan, at jeg kunne gebærde mig på en fornuftig måde og fastholde mig selv, til betingelserne i fremtiden ville blive anderledes.





De esoteriske timer og hovedøvelsen


Senere, efter at jeg var begyndt at få smag for Steiner og hans meditationer, begyndte jeg at orientere mig bredere i det materiale, som var udgivet efter Steiners død. Det var i særdeleshed de såkaldte esoteriske øvelser og timer, som Steiner holder de steder han holder foredrag.


Jeg fik fat i de syv bind der omfattede denne undervisning, da jeg en gang var i Wien. De sendte bøgerne til mig i Danmark. Så gik jeg i gang med dem fra en ende af. Dette materiale på ca. 5000 sider er et meget omfattende materiale om Steiners esoteriske øvelser.


Fx lagde jeg mærke til at der var mange kropslige meditationer, meditationer som tager udgangspunkt i kroppen. Der var også en del meditationer der tager udgangspunkt i den blokering af bevidstheden, som de sociale konventioner udgør. Det kan fx være øvelser, hvor man distancerer sig fra den sociale position man indtager, ens køn og lignede sociale fænomener.


Men først og fremmest førte disse bøger mig til Steiners såkaldte hovedøvelser, som jeg summarisk omtaler s. 365 og s. 376 ff. De blev en vigtig del af mit meditative liv sammen med rosenkorsmeditationen. Det var noget som skete efter at jeg havde været ude i stjerneverdenen. Dette omtales i bind 2, kapitel 10.


Efter rejsen ud i stjerneverdenen begyndte min aura at forandre sig. Mens jeg til da mest havde arbejdet i mit astrallegeme, begyndte jeg nu at bevæge mig over i den æteriske verden og i den særlige form for tænkning, der kommer udefra. Det havde flere kilder. Mit møde med den lysskikkelse, som jeg omtaler i bind 1, kapitel 19, var af stor vigtighed. Det var et møde med en ånd, som viste aspekter af min barndom. Den var ikke blot et auramæssigt billede, men en ånd der kendte mig overordentlig godt.


De mange bind esoteriske timer satte gang i en lang proces. Et vigtigt element i dette, var de meditationer Steiner holder i Teosofisk Selskabs regi fra ca. 1904 af. Det er de meditationer som er lavet af mediet Mabel Collins, og som omhandler jegets renhed. Her taler Steiner om at jeget er hvidere end sne.


Dette bragte et nyt element ind i mine meditationer. Det rene, hvide som jeg havde mødt i lysskikkelsen. Den hvide verden opdagede jeg på en anden måde, da jeg røg ud i stjerneverdenen, hvor der fra denne strømmede noget ind i mine knogler og gjorde mig opmærksom på knoglerne og generelt set kroppen og det Steiner ser som organerne.


Dette med organerne havde jeg endnu ikke været opmærksom på. Men da jeg i denne periode begyndte at interesse mig for metallerne, blev jeg klar over at jeg ved at tone eller synge vokaler, kom i kontakt med metallerne. Først oplevede jeg metallerne som en slags smagsagtig fornemmelse, jf. ”Esoteriske Karmabetragtninger”, bind 2, del 1, foredrag 7, s. 118 ff. Disse smagsagtige fornemmelser afsatte sig rundt omkring i min aura som forskellige former for tyngde og lethed. Senere begyndte det metalliske mere at fremtræde som en slags varmehylster.


Senere forvandlede det sig igen og gjorde mig opmærksom på, at metallerne virkede ind på den oversanselige varme. Den cirkulerer rundt i kroppen, i lotusserne, som en slags oversanselige kræfter. Gennem dette fænomen fandt jeg frem til det Steiner kalder formkræfter. At der bag forskellige oversanselige cirkulationer er bagvedliggende kræfter, der virker formdannende.





Steiners sjælekalender


Den sidste faktor som den gang havde en indflydelse på mit meditationsliv, var det Steiner kalder ”Sjælekalenderen”. Den består af 52 meditationer der følger årets gang. De er nok tænkt som en øvelse i at betragte det, der oversanseligt sker gennem årstiderne, når man bruger det sjælelige øje.


Jeg fik meget ud af Sjælekalenderen på den måde, at jeg ved at bruge den som meditation fik et indtryk af, hvordan lyset og lyselementet virkede ind på mit eget lyslegeme. Det oplevede jeg som en videreførelse af det jeg havde erfaret med lyset, og som er beskrevet i bind 2s første kapitler.


Det jeg fandt interessant i Sjælekalenderen, var den måde Steiner stillede læseren ind i rummet og tiden på. Han taler meget om rummet og tiden. Og her fik jeg en ide om, hvad han mente. Jeg oplevede det sådan, at han gennem disse mere digteriske tekster formåede at lave om på den måde man normalt stiller sig ind i i tiden og rummet på.


Det tidslige og rumlige fik han mingeleret ved at vende grammatikken på hovedet. Det skete ved enkle midler. Fx ved at lade det som normalt står først i en sætning, komme til sidst. Denne omvending af den tyske sætningsstruktur virkede stærkt på mig og gjorde mine oversanselige legemer skæve.


De begyndte at bevæge sig uafhængigt af min vilje, når jeg fulgte hans ofte relativt digteriske tekster. Jeg tænkte på det som en avanceret form for zenbuddhisme, som også manipulerer med det sproglige og de sproglige konventioner, bl.a. i de såkaldte haikudigte19 .


Steiners vers kunne også gå den anden vej, hvor han lod det, der normalt står sidst i en sætning, komme først. Et af de andre poetiske virkemidler eller greb, som det hedder i fagsproget, var hans brug af præsens participium, som på underfundig vis kom til at handle om, at evigheden fremtræder som om den udfoldede sig i og er en del af nuet.


Der var i det hele taget mange spændende ting, som Steiner her forsøgte med sproget. Det gav mig en forståelse af, at Steiner ikke blot lavede abstrakte skematiske fremstillinger, men arbejdede med sproget på en digterisk facon. Det var som om han ved Sjælekalenderen fik lagt af sig den teosofiske facon med at tale om bevidsthedsniveauer etc.


Jeg og Anne lavede disse meditationer senere hver mandag morgen. Ved halv otte-tiden, efter at vi havde spist morgenmad i sengen. Af og til rejste en af os sig og lavede versene som eurytmi. Gennem at lave den tyske tekst eurytmisk, var det interessant og sjovt at se, hvor meget anderledes det opleves ved eurytmi end ved talen.


Disse små optrin gav mig en ide om, at selv om eurytmi i mange Steinerkredse ses som en synliggørelse af det der ligger i det reciterede sprog, så udtrykker eurytmien noget helt andet, end en banal synliggørelse af vokaler og konsonanter. Vi begyndte at forstå, at eurytmien har en selvstændighed over for det talte sprog, som virker på de esoteriske legemer.


Det var som om det, mens dette projekt skred frem, blev interessant at se hvordan de eurytmiske gebærder førte os helt andre steder hen, end det almindelige lyriske sprog. Men vi nåede den gang ikke til, at vi kunne sige, at den sproglige mening var rigtig, mens de eurytmiske strømme og kræfter der fremstod, var forkerte. Vi nåede heller ikke til at de var identiske.


Men det blev tydeligt, at de to verdeners sprog ikke kompletterede hinanden, som det ofte floskelmæssigt hævdes i Steiner-kredse – ofte uden et egentligt fundament i oversanselige iagttagelser. Det gav mig mere en oplevelse af at den konventionelle frembringelse af mening, ikke havde med det at gøre, som skete gennem eurytmien. Det var mere sådan at de to udtryksformer stod mod hinanden, og ofte så vi ind i det almindelige sprogs tomhed.


Der var mange greb Steiner brugte i disse vers. Jeg husker ikke det hele, og jeg ved ikke om vi tog det op med en lydoptager eller på video. Af og til kunne Steiner fx gøre brug af ældre tysk salmesprog i de forskellige vers, mens det eurytmiske udtryk mere viste til noget, der foregik her og nu.





Brug af imaginationer


Steiners foredrag er mange ting. De er fremlæggelse af det, der er resultatet af Steiners forskning i den oversanselige verden. De er filosofiske kommentarer til den måde vi lærer at tænke på i skolerne og højskolerne. Videre er de forsøg på at korrigere den måde, hvorpå særlig videnskaben ser på verden.


Både kommentarerne til skolelærdommen og videnskaben er en slags kritisk stillingtagen. Steiners værk er i høj grad kulturkritik. Den går også af og til videre og peger direkte på alternative, praktiske synspunkter og direkte praktiske forslag til videnskaben om at tænke anderledes.


Det samme gælder den asiatiske esoterik. Om den kan Steiner fx sige. Den kender de steder, hvor lotusserne er placeret. Men den kender ikke deres betydning og funktionsmåde. Derefter kan han komme med en udtalelse om, hvordan han mener, det er produktivt at se på lotusserne.


Når jeg læser Steiners foredrag, lader jeg dem virke på min sjæl og tillader mig at læse dem som lange tankerækker. Eller som om bevægelsen fra det første til fx det tolvte foredrag er et langt åndedræt. Jeg har også tænkt at Steiners foredrag er resultater af langvarige meditationer, som han selv har udført og giver resultaterne af i en forkortet version til læseren.


Mens jeg læser en serie foredrag, forsøger jeg at leve mig ind i den lange version, fx gennem følelsen, fornemmelserne og tænkningen. Men jeg forsøger også at forstå foredragene som udfoldelse af en slags substans, fx en varmesubstans, som jeg forsøger at tage til mig og se på min egen måde.


Derved blive hensigten med foredragene at læseren selv kan nå frem til det samme, når han fordyber sig i en serie foredrag. Når det lykkes, kan resultatet være at man udvikler det Steiner kalder imaginationer. Imaginationen hos Steiner er en form for højere erkendelse, der går ud over den almindelige forstandsmæssige erkendelse. Det er en erkendelsesmæssig type, hvor bevidstheden løsriver sig fra det kropslige redskab, som normalt udgøres af sanserne og forstanden.


Ved at løsrive erkendelsen fra det, Steiner kalder det kropslige redskab, lærer man at holde de almindelige erkendelseskræfter tilbage. Når det sker, vil det føre til en anden måde at se Steiners værk på. For mange bliver det en æstetisk oplevelse. Men det kan også på sigt udvikle klarsyn og en sjælelig anlagt billedlig bevidsthedsform, som Steiner kalder imaginationer. Det var det jeg antydede i bind 1, som har undertitlen ”fra æstetik til clairvoyance”.


Det er svært at sige, hvad en imagination er for noget, abstrakt og løsrevet fra dens kontekst, den meditative fordybelse. Og Steiner har i forskellige sammenhænge fremlagt ideen til, hvad den imaginative erkendelse er. Det skete første gang i et oplæg på en kongres i Milano 1907. Den findes også på engelsk på internetadressen ”rsarchiv.org”


Her taler Steiner om, at hvis to eller flere mennesker fordyber sig i det samme symbols udtryk, fx en Merkurstav, vil de efter en tid gøre erfaringer med symbolet, som, hvis de sammenligner deres erfaringer med hinanden, har en vis grad af overensstemmelse.


Det er som om Steiner i Milano ser det han fremlægger, som et psykologisk faktum. Det var vel også et fænomen som den gang mest var kendt i psykologiske kredse. Men Steiner tager det længere end den etablerede psykologi, også længere end Jung, som på forskellige måder arbejder med begreber som ”arketyper” og ”aktive imaginationer”.


Det er svært at redegøre abstrakt for kriterier for, at noget er en imagination. Jeg har i bind 2 nævnt, at Steiner ser en mulighed for et møde med Kristus deri, at man gennemgår en bestemt proces, der løber fra julen eller nytår over påsken og frem til midsommer.

